Kilang haram enggan buka pintu?

BARANGKALI ramai juga tertanya-tanya mengapa kilang yang dikategorikan haram ini tidak dirobohkan seperti gerai-gerai peniaga kecil sebelum ini.

Menurut Harian Metro, kilang ini dikatakan beroperasi secara haram. Andai sekiranya peniaga kecil yang mencari rezeki melalui premis tidak sah atau haram ini boleh dikenakan tindakan, maka begitu jugalah tindakan yang harus dikenakan ke atas kilang yang dikatakan beroperasi secara haram ini.

2. Ini kerana, kerosakan atau mudarat yang dihasilkan oleh kilang ini lebih besar impak negatifnya ke atas rakyat. Kilang ini dikatakan menjadi punya kepada pencemaran sungai yang telah menyebabkan rakyat Selangor menderita terputus bekalan air.

3. Andai diperhatikan sebelum ini, Majlis Perbandaran Selayang dilihat aktif merobohkan gerai-gerai atau binaan haram. Jadi barangkali bertitik tolak di sinilah ada yang tertanya-tanya, mengapa gerai atau binaan haram ini boleh dikenakan tindakan segera sedangkan kilang ini, MPS dilihat seakan-akan memberikan alasan bahawa pihak kilang menutup pintu.

4. Apabila disemak dalam internet, nampaknya memang banyak operasi perobohan dilakukan oleh pihak MPS. Syabas diucapkan atas tindakan segera pihak MPS merobohkan gerai-gerai atau binaan haram ini. Antaranya:

4. Masyarakat barangkali amat berharap, andai gerai haram kecil-kecilan ini boleh dikenakan tindakan, begitu juga tindakan tegas mesti dikenakan ke atas kilang haram yang telah menyusahkan jutaan penduduk Selangor.

Semoga Allah membimbing kita.

Dr Ahmad Sanusi Azmi


KPI jatuh jika bersolat? Rider didakwa ditindas sistem tak dikawal?

BANGI, 28 Rabiulakhir 1443H, Jumaat – Meskipun sering dilihat sebagai pekerjaan yang ‘mudah’ oleh sesetengah pihak, namun hakikatnya rata-rata penghantar makanan merasakan mereka seolah-olah ditindas oleh sistem yang tidak mempunyai kawal selia.

Lebih menyedihkan permasalahan yang dihadapi penghantar makanan itu tidak mendapat perhatian oleh pihak mana-mana agensi kerajaan termasuk kementerian.

Antara perkara yang dibangkitkan adalah kadar upah penghantaran pesanan ‘rider’ dipotong mengikut sesuka hati; peta digital yang tidak mengikut jarak sebenar dalam aplikasi Google Maps atau pun Waze serta penggantungan dan penamatan ID Rider yang jelas tidak adil.

Selain berdepan masalah teknikal aplikasi (apps Glitch), penghantar makanan dalam kalangan muslim juga berisiko menghadapi kejatuhan Petunjuk Prestasi Utama (KPI) sekiranya mereka berhenti untuk menunaikan solat serta menolak mengambil pesanan makanan berasaskan babi.

“Kalau kami request break untuk solat, KPI kami dijatuhkan. Ini negara Islam. Takkan penghantar makanan macam kami, bila nak solat, request break, KPI kami jatuh. Ini bukan satu perkara terpencil. Mungkin untuk sesetengah pihak, ini bukan isu besar. Tapi bagi kami yang mahu menjaga solat, kami rasakan ini satu tindakan yang tidak hormat dan berunsur diskriminasi kepada kami.

“Ada juga isu rider beragama Islam yang mendapat pesanan yang jelas tidak halal seperti pork soup, tetapi apabila hendak menolak pesanan tersebut, dibenarkan, tetapi KPI kerja juga akan terjejas. Di mana hak kami sebagai penghantar beragama Islam?” demikian luahan ‘rider’ seperti dipetik Samudera.my.

Timbalan Presiden Persatuan Penghantar P Hailing (PENGHANTAR), Abdul Hakim Abdul Rani menjelaskan, apa menjadi rungutan tersebut merupakan perkara yang persatuan beliau terima dari rakan-rakan penghantar P Hailing saban hari.

Beliau membangkitkan beberapa keadaan mengenai prosedur operasi standard (SOP) di mana syarikat penyelia seolah-olah mengikat rakan-rakan penghantar seperti mereka bekerja tetap.

Sedangkan mereka ini pekerja ekonomi gig yang mana seharusnya menikmati satu bentuk pekerjaan yang fleksibel.

Selain itu, Abdul Hakim menjelaskan, rakan-rakan penghantar juga tidak mendapat hak yang penuh.

“Terdapat syarikat penyelia yang menyediakan faedah insurans kemalangan tetapi banyak rungutan yang diterima, apabila ingin membuat tuntutan, tuntutan tersebut tidak diluluskan. Kami juga tidak diberikan salinan polisi untuk rujukan.

“Kami juga tidak diberikan salinan hard copy kontrak pekerjaan. Ini menyebabkan apabila sesuatu isu berlaku, sukar untuk kami melaporkan perkara ini kepada pihak berwajib. Jika ikut dari perundangan, syarikat perlu memberikan salinan kontrak, selagi mana pekerjaan kami membawa keuntungan kepada syarikat,” katanya.

Beliau berkata, rungutan paling besar yang pernah diterima ialah keadaan syarikat-syarikat penyelia yang mengubah SOP dengan kerap dan semakin lama, semakan polisi yang dibuat merugikan penghantar makanan sendiri.

“Saudara bayangkan, kami merasakan kami ini tidak dilayan dengan cara yang sepatutnya. Pihak kerajaan juga masih belum serius untuk mendengar dan memperbaiki keadaan.

“Kami tuntut beberapa perkara terutamanya mengenai satu bentuk piawai dan kawal selia kadar upah, hak dan kebajikan, tetapi masih belum diberikan perhatian untuk tindakan yang sepatutnya.

“Enam buah negara luar sudah mula memperbaiki hak dan kebajikan penghantar-penghantar P Hailing. Tetapi kita masih perlahan,” katanya.


Perhimpunan#Turun: Polis serah kertas siasatan esok

KUALA LUMPUR, 28 Zulhijjah 1443H, Khamis – Polis akan menyerahkan kertas siasatan berhubung perhimpunan #Turun di hadapan sebuah pusat beli-belah pada Sabtu lepas, kepada pejabat Timbalan Pendakwa Raya, esok.

Ketua Polis Daerah Dang Wangi ACP Noor Dellhan Yahaya berkata, setakat ini, pihaknya telah mengambil keterangan daripada 27 individu yang disyaki terbabit dalam perhimpunan itu.

“Kita sudah lengkapkan kertas siasatan dan akan diserahkan kepada pejabat Timbalan Pendakwa Raya untuk tindakan selanjutnya,” katanya kepada pemberita selepas Majlis Penganugerahan Pingat Jasa Pahlawan Negara Kontinjen Kuala Lumpur di Pusat Latihan Polis (Pulapol), hari ini.

Beliau berkata, kes itu disiasat mengikut Seksyen 9 (5) Akta Perhimpunan Aman 2012.

Sabtu lepas, kira-kira 100 orang terdiri daripada mahasiswa, ahli parti politik dan beberapa individu berhimpun sambil memegang plakad dan gegantung bertulis “potong gaji menteri”, “turun dan lawan” dan lain-lain. – Bernama


Kacau-bilau boleh berlaku jika tak dukung prinsip Rukun Negara

KUALA LUMPUR, 12 Zulkaedah 1441H, Sabtu – Ahli falsafah undang-undang Rom, Marcus Tullius Cicero pernah menyatakan kebahagiaan sesebuah masyarakat itu bergantung kepada kepatuhan setiap individu terhadap undang-undang.

Penyataan itu jelas menggambarkan hubungan sesama manusia tidak boleh berlaku dengan sempurna jika tiada peraturan dan undang-undang.

Kesannya dapat dilihat di banyak negara dunia apabila undang-undang dan keadilan tidak menjadi pasak utama, natijahnya, berlaku kacau-bilau yang sekali gus merobek keharmonian masyarakat.

Keadaan tegang yang menggugat perpaduan juga tidak mustahil boleh berlaku di Malaysia sekiranya kita leka dan tidak mendukung prinsip keempat Rukun Negara yang mendaulatkan undang-undang.

Tujuan penguatkuasaan undang-undang itu bukan medium untuk menghukum, tetapi untuk memastikan kerukunan sesuatu perkara dapat berlangsung dengan sempurna demi kebaikan bersama, menurut Pakar Perlembagaan Prof Madya Dr Shamrahayu Abd Aziz.

“Kerajaan dan rakyat keseluruhannya terikat dengan undang-undang dan wajib mematuhinya. Inilah prinsip utama dalam konsep kedaulatan undang-undang.

“Kedudukan semua warganegara sama di sisi undang-undang, dari individu biasa hingga pimpinan tertinggi. Apabila undang-undang diutamakan, tiada lagi ruang yang wujud untuk tindakan sewenangnya,” katanya kepada Bernama sempena sambutan ulang tahun Rukun Negara ke-50 bersempena sambutan Bulan Kemerdekaan dan Hari Kebangsaan 2020, yang dijadual pada 9 Julai ini.

Rukun Negara mengandungi lima prinsip – Kepercayaan kepada Tuhan; Kesetiaan kepada Raja dan Negara; Keluhuran Perlembagaan; Kedaulatan Undang-Undang serta Kesopanan dan Kesusilaan.

Ia diisytiharkan pada 31 Ogos 1970 oleh Yang di-Pertuan Agong keempat, Almarhum Tuanku Ismail Tuanku Nasirudin Shah yang bertujuan untuk memperkukuh dan mengembalikan perpaduan kaum di Malaysia susulan peristiwa 13 Mei 1969.

Menjelaskan lebih lanjut prinsip keempat Rukun Negara itu, Shamrahayu berkata, rakyat Malaysia dilihat sebagai sebuah bangsa yang sentiasa bersedia mendepani cabaran dengan penuh disiplin yang menjadi kunci keamanan dikecapi negara sehingga hari ini.

Mengambil contoh kepatuhan masyarakat ketika pelaksanaan Perintah Kawalan Pergerakan (PKP) sejak 18 Mac lepas sehingga PKP Pemulihan yang masih berjalan sehingga hari ini bagi membendung pandemik COVID-19, beliau berkata rakyat secara umumnya menghormati undang-undang sepertimana diingini dalam Rukun Negara.

“Ia sesuatu boleh dibanggakan rakyat Malaysia. Saat kerajaan melaksanakan PKP hampir semua masyarakat di negara ini mematuhi arahan itu. Ini memperlihatkan masyarakat kita memahami kebaikan sesuatu undang-undang hingga ia mudah untuk ditaati,” katanya.

Selain itu, beliau berkata komunikasi yang berkesan antara pemimpin dan rakyat menjadi mekanisme terbaik dalam pelaksanaan sesebuah undang-undang.

“Ini dapat dilihat apabila pemimpin boleh menegur rakyat dan sebaliknya. Dengan konsep saling menegur ini, barulah matlamat negara yang kita idam-idamkan dalam Rukun Negara berjaya dicapai,” katanya sambil menambah kedaulatan undang undang menjadi prinsip yang akan terus mengikat masyarakat sebagai sebuah bangsa yang berdaya saing dan saling hormat-menghormati.

Sementara itu, bekas Ketua Polis Negara Tan Sri Musa Hassan berkata, Perlembagaan serta undang-undang negara perlu difahami dan dihayati untuk mengelak tercetusnya rasa tidak berpuas hati, khususnya melibatkan hubungan antara masyarakat majmuk di negara ini.

“Prinsip Rukun Negara merupakan satu falsafah yang penting dalam mencorak masa depan negara.

“Jika lima prinsip Rukun Negara ini tidak dihormati, institusi demokrasi negara kita ini akan runtuh yang sekali gus menghancurkan nilai perpaduan masyarakat,” katanya.

Beliau berkata. pemimpin negara perlu menjadi contoh yang baik dalam memupuk nilai perpaduan selaras dengan pematuhan kepada kedaulatan undang-undang.

“Sikap sebegini perlu diterapkan dalam kalangan pemimpin negara agar masyarakat dapat mengikut teladan yang baik kerana sekiranya mereka menunjukkan amalan sebaliknya, bagaimana rakyat mahu menghayatinya.

“Rakyat yang baik adalah daripada pemimpin yang baik,” tambahnya. – Bernama


Protes secara senyap mungkin berlaku dalam UMNO

BANGI, 8 Rejab 1444H, Isnin –Datuk Mohd Amar Nik Abdullah membayangkan kemungkinan berlaku penentangan dan protes secara senyap dalam UMNO susulan pemecatan dan penggantungan pemimpin parti itu, baru-baru ini.

Bahkan katanya, tindakan penggantungan ahli UMNO secara besar-besaran sudah tentu mengakibatkan kehilangan besar sokongan kepada parti itu pada pilihan raya akan datang.

Naib Presiden PAS itu berkata, mungkin ramai ahli yang masih kekal dalam parti ada hubungan dengan pemimpin dikenakan tindakan itu.

“Mereka inilah bakal memprotes secara senyap kepada parti,” katanya seperti dilapor media tempatan, hari ini.

Mohd Amar yang juga Ahli Dewan Undangan Panchor  itu menyifatkan apa yang dilakukan Presiden UMNO adalah tindakan yang drastik, namun tindakan berkenaan dilakukan demi kepentingan tertentu.

“Bagi saya ia merupakan masalah dalaman UMNO dan itu hak yang ada pada parti untuk mengambil tindakan,” katanya.

Sebelum ini, Majlis Kerja Tertinggi (MKT) UMNO memecat bekas Ketua Pemudanya, Khairy Jamaluddin dan bekas Pengerusi UMNO Selangor, Tan Sri Noh Omar.

Ia susulan pelanggaran disiplin mengikut perlembagaan parti itu kerana kesalahan ketika Pilihan Raya Umum Ke-15 (PRU15).

Selain itu, MKT UMNO turut menggantung beberapa ahlinya, termasuk Ahli Parlimen Sembrong, Datuk Seri Hishammuddin Hussein; Naib Ketua Pemuda UMNO, Shahril Hamdan; Ketua UMNO Tebrau, Datuk Maulizan Bujang dan Ketua UMNO Jempol, Datuk Seri Mohd Salim Sharif.


39 banduan Penjara Reman P.Pinang positif COVID-19

GEORGE TOWN, 7 Rabiulawal 1442H, Sabtu – Seramai 39 banduan di Penjara Reman Pulau Pinang disahkan positif COVID-19 semalam selepas menjalani ujian saringan ketiga berikutan mengalami gejala.

Pengarah Penjara Reman Pulau Pinang Mohamed Jusoh Ismail berkata dua ujian saringan COVID-19 yang dijalankan ke atas mereka sebelum ini menunjukkan keputusan negatif.

“Namun, mereka mula menunjukkan gejala dan petugas Kementerian Kesihatan (KKM) menjalankan ujian saringan COVID-19 kali ketiga sebelum mendapati 39 banduan tersebut positif COVID-19.

“Mereka kini ditempatkan di wad rawatan risiko rendah yang terdapat di dalam penjara dan dilaporkan dalam keadaan stabil manakala lebih 200 banduan kini ditempatkan di zon hijau kerana menunjukkan perkembangan untuk sembuh,” katanya ketika dihubungi Bernama hari ini.

Sementara itu, Pengarah Penjara Seberang Perai Zulkifli Abdul Manah berkata petugas KKM ketika ini sedang menjalankan ujian saringan COVID-19 ke atas banduan yang masuk ke penjara itu bagi tempoh enam bulan dan ke atas bagi memastikan tiada penularan wabak itu dalam kalangan mereka.

Ketika ini, di Pulau Pinang terdapat dua kluster iaitu Kluster Penjara Reman dan Kluster Penjara Jawi, dengan semua kes membabitkan banduan yang ditempatkan di dua penjara itu yang kini berada di bawah pelaksanaan Perintah Kawalan Pergerakan Diperketatkan (PKPD).

Sehingga semalam, Kluster Penjara Reman merekodkan 446 kes positif COVID-19 manakala Kluster Penjara Seberang Perai pula mencatatkan 95 kes. – Bernama


Rasuah RM6.35 juta: Bekas setpol Mat Sabu dibicara 15 Mac

KUALA LUMPUR, 14 Rejab 1442H, Jumaat – Perbicaraan kes bekas setiausaha politik kepada bekas Menteri Pertahanan Mohamad Sabu yang menghadapi lima pertuduhan menerima dan meminta suapan berjumlah RM6.35 juta daripada sebuah syarikat kontraktor bagi membantu mendapatkan projek di kementerian itu, akan bermula pada 15 Mac ini.

Timbalan Pendakwa Raya Suruhanjaya Pencegahan Rasuah Malaysia (SPRM) Mahadi Abdul Jumaat berkata mahkamah menetapkan 15 sehingga 17 Mac untuk perbicaraan kes dihadapi Mohd Azhar Che Mat Dali, selain menetapkan 12 Mac untuk sebutan kes itu.

“Pihak pendakwaan juga telah memaklumkan kepada mahkamah bahawa seramai 37 saksi pendakwaan akan dipanggil untuk memberi keterangan dalam perbicaraan kes,” katanya kepada pemberita selepas prosiding sebutan kes di hadapan Hakim Mahkamah Sesyen Rozina Ayob, hari ini.

Sementara itu, peguam Ariff Azami Hussein, yang mewakili Mohd Azhar berkata pihak pendakwaan telah menyerahkan dokumen berkaitan perbicaraan kepada pembelaan mengikut Seksyen 51A Kanun Tatacara Jenayah.

Bagi satu pertuduhan meminta suapan, Mohd Azhar, 50, didakwa meminta RM5 juta daripada Pengarah Urusan Syarikat FEHM Entity Sdn Bhd Elias Jemadi Tajudin, sebagai upah membantu syarikat itu untuk dipilih menjadi Rakan Strategik dan Kontraktor Senggaraan Bagi Peralatan Perisikan Kementerian Pertahanan.

Dia dituduh melakukan perbuatan itu di sebuah hotel di Jalan Ampang, Kampung Baru, di sini pada 22 Julai 2019.

Bagi empat pertuduhan menerima, Mohd Azhar didakwa menerima suapan berjumlah RM1.35 juta daripada Elias Jemadi melalui Pengarah Syarikat Ikaira Resources Zainudin Abdul Majid dan Pengarah Syarikat Aqsa Solutions Sdn Bhd Ahmad Hisham Mohd Tajuddin bagi tujuan sama.

Lelaki itu dituduh melakukan kesalahan tersebut di beberapa lokasi di sekitar Kuala Lumpur dan Putrajaya, antaranya di parkir kediaman rasmi Menteri Pertahanan di sini, antara September 2019 dan Februari 2020.

Semua pertuduhan dikemukakan di bawah Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan. – Bernama


Najib fail mohon mula prosiding hina mahkamah minggu ini

KUALA LUMPUR,  4 Rejab 1442H, Selasa – Menteri Datuk Seri Najib Tun Razak dijangka memfailkan permohonan bagi memulakan prosiding menghina mahkamah terhadap bekas Peguam Negara Tan Sri Tommy Thomas berhubung dakwaan bahawa memoirnya yang diterbitkan baru-baru ini, ‘My Story: Justice in the Wilderness’ mengandungi fitnah iaitu mengaitkan bekas Perdana Menteri itu dengan pembunuhan seorang wanita Mongolia Altantuya Shaariibuu.

Peguam utama Najib, Tan Sri Muhammad Shafee Abdullah memaklumkan pemberita bahawa permohonan itu berkemungkinan besar difailkan dalam minggu ini.

“Anak guam saya, Datuk Seri Najib tidak dikaitkan langsung sepanjang perbicaraan kes itu (Altantuya) yang telah diputuskan di peringkat Mahkamah Persekutuan. Kata-Katanya (Thomas) dilihat sebagai memalukan mahkamah.

“Saman fitnah adalah sesuatu yang pasti, permohonan bagi prosiding menghina mahkamah sudah siap sebanyak 98 peratus dan kami akan memfailkannya dalam minggu ini. Kami harus memberikan beliau (Thomas) notis tunjuk sebab dahulu,” katanya semasa ditemui pemberita selepas perbicaraan kes 1Malaysia Development Berhad (1MDB) di Mahkamah Tinggi Kuala Lumpur hari ini.

Pada 2 Februari lepas, Najib dalam surat tuntutan yang dihantar menerusi firma peguamnya Tetuan Shafee & Co menuntut satu permohonan maaf dan ganti rugi sebanyak RM10 juta daripada Thomas, berhubung fitnah terhadap bekas perdana menteri itu yang didakwa terkandung dalam memoir tersebut.

Antara lain, surat tuntutan itu menyebut melalui inferens dan sindiran yang jelas, Thomas telah memberi mesej bahawa beliau, ketika menjadi Peguam Negara dan Pendakwa Raya, berpuas hati dengan kebenaran yang terdapat dalam dakwaan dua individu yang telah disabitkan bahawa Najib terlibat dalam mengarahkan mereka supaya membunuh Altantuya.

Bagaimanapun, Thomas, dalam maklum balas kepada surat tuntutan itu pada 5 Februari lepas, menafikan telah memfitnah Najib. -Bernama


GTA tak rasis, cuma nak Melayu jadi ketua di negara sendiri

Oleh Zuhayati Yazid

KLANG, 12 Rabiulakhir 1444H, Isnin – Gerakan Tanah Air (GTA) tidak pernah bermusuh dengan bukan Melayu, agendanya mahu mengangkat orang Melayu yang akan melindungi kaum-kaum lain.

Atas dasar itu, hanya orang Melayu diyakini mampu menguruskan tanah Melayu ini kerana lebih faham dengan keadaan tanah airnya sendiri.

Calon GTA-Pejuang di Parlimen Kapar Ustaz Mohd Pathan Hussin berkata, untuk memajukan tanah Melayu, mestilah orang Melayu yang mentadbir dan memerintah.

“Percayalah, bangsa Melayu mampu memayungi kaum lain dan menjadi tonggak kepada kepimpinan Malaysia yang lebih baik.

“Kita bukan parti rasis atau bermusuh dengan bangsa lain tetapi kita mahu orang Melayu jadi bangsa yang kuat dan jadi ketua di tanah air sendiri.

“Apabila tanah Melayu makmur kaum lain akan datang mencari rezeki di bumi ybertuah ini,” katanya ketika berucap dalam ceramah umum di Kampung Perapat, Klang, malam ini.

Mengulas lanjut, Mohd Pathan yang merupakan anak jati Kapar itu menjelaskan hanya orang Melayu sahaja yang akan lebih faham bagaimana untuk memajukan tanah airnya sendiri.

Justeru, itu tegas beliau, jangan sesekali memberi peluang kepada bangsa lain untuk menjadi ketuanan di tanah air yang kita sayangi.

“Bumi ini bumi kita dan hanya kita yang tahu dan layak mentadbir, jangan sesekali bagi kepada orang lain yang hanya akan membawa musibah kepada bumi ini,” katanya.

Sekiranya berlaku, bukan orang Melayu sahaja yang menanggung tetapi orang luar yang mencari rezeki juga menerima padah, selain anak cucu kita akan berdagang di negara sendiri.

“Inilah hakikat yang perlu rakyat Malaysia terima sekiranya bangsa lain menjadi ketua di tanah air kita,” katanya.


Guru berpolitik: Wujud garis panduan elak kelas jadi medan ‘ceramah’

Oleh: Zuhayati Yazid

BANGI, 20 Jamadilakhir 1443H, Ahad – Golongan pendidik yang terlibat dalam dunia politik perlu mempamerkan nilai profesional, dalam menyeimbangkan antara tugas hakiki dengan aktiviti diceburi.

Langkah berkenaan wajar diberikan keutamaan supaya tugas hakiki seorang pendidik tidak tercicir berikutan terlalu memberi tumpuan kepada dunia politik.

Tokoh pendidikan, Prof Datuk Dr Mohamad Ali Hassan menegaskan, tiada halangan seseorang pendidik terlibat dalam politik berikutan golongan tersebut juga warganegara dan mempunyai suara serta kuasa untuk memilih.

“Namun penglibatan mereka perlu hadkan selain tahu kedudukan mereka sebagai penjawat awam.

“Golongan guru ini tidak boleh membawa urusan politik ke kawasan sekolah dan saya percaya guru yang profesional tidak sesekali mencampur aduk kedua-dua dalam satu masa.

“Sebab itu mereka perlu lupakan seketika hal politik apabila berada di dalam sekolah dan tidak mempengaruhi ideologi politik di dalam kawasan sekolah,” katanya ketika dihubungi Ismaweb.net, hari ini.

Dalam pada itu, beliau berpandangan, wujud keperluan mendesak bagi Kementerian Pendidikan (KPM) membentuk mekanisme khas dalam membuat pemantauan terhadap golongan ini supaya suasana kelas tidak berkecamuk.

“Sepatutnya tugas guru digunakan untuk mengajar kelas tetapi kita bimbang golongan ini mengambil kesempatan memberikan khutbah politik mereka sehingga boleh mempengaruhi minda sekali gus meracuni pemikiran anak-anak murid,” tegas beliau.

Prof Mohamad Ali menegaskan, keperluan tersebut perlu disegerakan supaya boleh dijadikan garis panduan dan dipatuhi.

Semalam, Perdana Menteri, Datuk Seri Ismail Sabri Yaakob mengumumkan golongan guru dan petugas Jabatan Kemajuan Masyarakat (Kemas) dibenarkan berpolitik berkuat kuasa serta-merta.

Keputusan berkenaan dibuat bagi menghormati prinsip demokrasi, memandangkan sebelum ini mereka dilarang menyertai kegiatan politik.


Pemimpin, bersungguhlah jaga maslahat rakyat

DALAM sebuah hadis, Rasulullah ﷺ memberi amaran berkenaan satu beban yang ditanggung oleh mana-mana pemimpin yang memimpin sekumpulan orang Islam. Sabda Rasulullah ﷺ:

ما من امير يلي امر المسلمين ثم لا يجهد لهم وينصح الا لم يدخل معهم الجنة

“Tidak ada seorang ketua yang mengetuai urusan orang Islam, kemudian tidak berusaha (untuk maslahat) mereka dan tidak menasihati mereka, kecuali pemimpin itu tidak akan masuk syurga bersama orang yang dipimpinnya,” (Riwayat Muslim)

Hadis ini sepatutnya menakutkan pemimpin negara kita kerana di bawah mereka, nasib ramai manusia berbanding dengan pemimpin parti kecil, badan bukan kerajaan (NGO) atau persatuan penduduk dan lainnya.

Tetapi kelihatannya seperti sama ada hadis ini tidak pernah dibacakan kepada mereka oleh penasihat-penasihat mereka atau sudah dibacakan tetapi mereka tidak peduli. Bukan tuduhan tetapi sekadar rasa hati melihat beberapa keputusan yang diambil oleh sebahagian pemimpin negara kita bila berhadapan dengan beberapa isu.

Pusat kepada apa juga keputusan dan polisi yang dilakukan oleh pemimpin negara sepatutnya mesti berpaksikan kepada maslahat yang akan kembali kepada negara dan rakyat. Kaedah popular di dalam politik Islam yang dipersetujui oleh semua imam mazhab adalah kaedah yang wajib diperhatikan oleh semua pemimpin dalam segenap tindak tanduk mereka.

تصرف الإمام على الرعية منوط بالمصلحة

“Tindak tanduk imam (pemimpin) terhadap rakyat hendaklah berkait dengan maslahat mereka (rakyat),”

Dan maslahat itu pula mesti berdasarkan lima keperluan manusia iaitu; agama, nyawa, keturunan, harta dan akal dengan neraca perincian prioritinya yang panjang dibincangkan oleh ulama. Maslahat yang meliputi majoriti rakyat lebih patut diutamakan berbanding dengan maslahat kelompok-kelompok kecil, apatah lagi maslahat peribadi.

Jika maslahat itu mengundang mudarat yang lebih besar pula, hendaklah ditolak maslahat tersebut kerana mudarat yang besar akan menghilangkan maslahat besar yang lain tanpa disedari. Demikianlah, dan amatlah terperinci perbincangan ulama berkenaan mengenai maslahat tersebut.

Pemimpin adalah pemegang amanah. Jangan terlalu merasai sifat keketuaan sehingga akhirnya tidak peduli tentang implikasi dan akibat keputusan-keputusan yang dibuatnya terhadap rakyat. Ambil sikap sebagaimana yang disebut oleh Imam Syafie:

منزلة الإمام من الرعية منزلة الولي من اليتيم

“Kedudukan imam (pemimpin) di sisi rakyat adalah seumpama kedudukan penjaga di sisi anak yatim,”

Penjaga anak yatim akan sentiasa berhati-hati terhadap setiap sen yang diwarisi oleh anak yatim. Perihatin terhadap nasib dan perkembangan anak yatim yang diamanahkan kepada mereka. Berfikir siang dan malam mencari langkah terbaik untuk maslahat anak-anak yatim tersebut. Menjaga keselamatan mereka. Mendidik mereka hingga mereka mampu berdikari dengan baik.

Maka demikianlah sepatutnya pemimpin dan rakyat. Fikirlah sungguh-sungguh dari segenap sudut sebelum membuat apa juga keputusan atau pengarahan kepada rakyat.

Dalam isu terbaru berkenaan COVID-19 yang sekarang ini dipertikaikan oleh rakyat sebagai contoh, kita oleh melihat beban yang ditanggung oleh rakyat akibat keputusan yang tidak diketahui merujuk kepada maslahat apa.

Perintah Kawalan Pergerakan (PKP) diisytiharkan tetapi pergerakan beberapa punca kepada penularan COVID-19 masih beroperasi. Kes meningkat naik dan bukannya menurun dari hari ke hari, walaupun sudah dua minggu PKP dilaksanakan di seluruh Malaysia.

Darurat diisytiharkan tetapi ramai yang mempertikaikan apa kaitannya dengan kawalan penularan COVID-19, kerana bila Parlimen tidak bersidang ia mengundang mudarat yang lain pula. Betullah dari satu sudut, ia boleh mengurangkan pergeseran perebutan kuasa yang boleh mengganggu pengurusan COVID-19 secara tidak langsung, tetapi apa alternatif terhadap proses semak dan imbang yang penting dalam perjalanan negara? Pembuatan keputusan di dalam menangani isu COVID-19 itu sendiri perlukan proses semak dan imbang supaya ia dibuat dengan masak dan matang.

Sekolah ditutup di seluruh Malaysia. Kita boleh faham risiko pelajar-pelajar berkumpul beramai-ramai di satu tempat dalam tempoh yang panjang. Persoalannya, apa alternatif yang sudah difikirkan untuk masa depan pendidikan generasi muda? COVID-19 yang sudah hampir setahun, kita sudah tahu rentaknya dan lamanya lagi masa yang akan kita hadapi dengan COVID-19 ini.

Banyak cadangan telah dilontarkan oleh rakyat tentang pendidikan formal ini, tetapi kenapa setelah setahun masih belum ada keputusan yang konkrit tentang bagaimana pendidikan formal ini akan berjalan? Jika kelas ‘online’ dari rumah yang dicadangkan, apa penyelesaiannya kepada masalah lain yang timbul seperti internet yang perlahan, kos peralatan dan data yang membebankan, tekanan kepada ibu bapa yang terpaksa menguruskan kerja dari rumah, di samping menjaga jadual beberapa orang anak yang sedang ‘online’ dan lain-lain masalah yang ditanggung oleh rakyat.

Belum lagi kesan pengurangan bilangan jemaah surau dan masjid untuk solat berjemaah dan Jumaat. Begitu juga dengan terhentinya kuliah-kuliah yang sebelum ini memberi kesan penting kepada pembangunan rohani umat Islam.

Jika berterusan begitu, apa alternatif yang sudah difikirkan untuk pembangunan ruhaniyat umat Islam yang sebenarnya menjadi teras kepada kesolehan masyarakat dan kestabilan kehidupan sosial. Belum masuk masalah pemotongan gaji, dibuang kerja dan lain-lain masalah berkaitan beban kewangan yang ditanggung rakyat.

Amatlah jauh jika dibandingkan dengan cara sebahagian pemimpin negara kita membuat keputusan dan kaedah yang dinukilkan oleh Imam Al-Mawardi. Keputusan semberono tanpa berfikir panjang, kemudian dari semasa ke semasa berubah mengikut tekanan. Sedangkan Imam al-Mawardi menyatakan bahawa di dalam keputusan kecil pun pemimpin kena fikir dan buat keputusan dengan kaedah yang betul. Katanya:

أنه لا يجوز لأحد من ولاة الأمور أن ينصب إماما للصلاة فاسقا….ولي الأمر مأمور بمراعاة المصلحة ولا مصلحة في حمل الناس على فعل المكروه

“Tidak harus bagi pemimpin melantik imam fasiq untuk mengetuai solat …. (ini kerana) pemimpin diperintahkan untuk memelihara maslahat. Tidak ada maslahat dalam membawa orang ramai kepada perbuatan makruh,”

Solat berimamkan orang fasik adalah makruh. Jika keputusan yang membawa kepada perkara makruh pun ditegah, maka apatah lagi jika keputusan itu membawa kepada kemudharatan kepada rakyat.

Akhirnya, wahai pemimpin …. ambillah budaya pemimpin silam sebagaimana yang disebut oleh Imam Izzuddin Ibn Abd Salam dalam katanya:

ولا يقتصر أحدهم على الصلاح مع القدرة على الأصلح

“Mereka (pemimpin Islam) tidak terbatas hanya melakukan perkara baik jika sekiranya mereka boleh melakukan yang lebih baik dari itu.”

Wahai pemimpin … berfikirlah sehabis mungkin sebelum membuat apa juga keputusan. Ikhlas dalam menjaga maslahat rakyat dan bukan maslahat peribadi. Bertakwalah kepada Allah di dalam menjaga maslahat rakyat kerana sana terdapat hisab dan balasan. Rungutan dari rakyat ada nilainya di sisi Allah. Mungkin salah seorang yang akan merungut nanti adalah Makcik Kiah sendiri.

Wallahu a’lam.

Ustaz Muhammad Fauzi Asmuni
Timbalan Presiden Isma


Penduduk Kinrara adakan bantahan pembinaan SJKC Too Joon Hing Selasa ini

PUCHONG, 9 Rabiulawal 1443H, Sabtu – Ribuan penduduk Bandar Kinrara, Puchong bakal mengadakan bantahan Selasa ini bagi mendesak pihak yang terlibat dalam isu penukaran status tapak Sekolah Kebangsaan (SK) kepada Sekolah Kebangsaan Jenis Cina (SJKC) di Jalan 5B Bandar Kinrara.

Pengerusi Persatuan Penduduk BK5B Bandar Kinrara, Haji Mohamad Haron Mohamad Sidik berkata, setakat ini masih tiada pihak yang berani tampil bersemuka dan memberi penjelasan mengapa status asal tanah SK tersebut ditukar secara senyap-senyap kepada SJKC dalam tempoh Perintah Kawalan Pergerakan (PKP) lalu.

“Suka saya nak ingatkan, kita sekarang bukannya pertikai pembinaan sekolah tetapi buat apa dibina lagi sekolah vernakular?

“Mengikut pecahan kaum, Bandar Kinrara dihuni oleh 45 peratus Melayu, 35 peratus Cina, 15 peratus India dan lain-lain kaum lima peratus.

“Justeru, langsung tidak relevan untuk mewujudkan sekolah SJKC yang ke-7 di kawasan minoriti orang Cina sedangkan hanya ada tiga buah sekolah kebangsaan di kawasan yang didiami majoriti penduduk Melayu di sini,” katanya seperti dipetik portal samudera.my, hari ini.

Mohamad Haron berkata, bukan sahaja orang Melayu tidak bersetuju dengan pembinaan SJKC bahkan ada juga penduduk setempat dari kaum Cina dan India tidak bersetuju serta turut berasa hairan dengan tindakan penukaran status tanah yang berlaku secara drastik ini.

“Kita mahu pihak Kementerian Pendidikan Malaysia (KPM) ambil maklum dan turun padang segera sebelum isu ini menjadi lebih serius.

“Agensi-agensi yang terlibat dan yang bertanggungjawab juga perlu segera turun padang, tampil dan bertindak segera bagi menyelesaikan isu ini,” katanya.

Perhimpunan Besar-Besaran Rakyat Menolak Pembinaan Sekolah Cina Ke-7 itu menjangka penyertaan seramai 1,000 penduduk setempat.

Ia juga bakal dihadiri tokoh, pejuang serta aktivis kebangsaan yang akan mendesak kerajaan untuk menghentikan segera pembinaan sekolah SJKC di atas tapak asalnya milik SK.


Kedah perluas ‘kawasan bebas berniaga’ di semua PBT

Menteri Besar Kedah, Muhammad Sanusi Md Nor berkata, pihaknya mendapat permintaan daripada PBT lain agar kawasan mereka juga dapat berbuat demikian bagi memberi peluang kepada penduduk yang ingin berniaga menjana pendapatan semasa Perintah Kawalan Pergerakan Bersyarat (PKPB).

“Kami akan lihat sambutan dalam beberapa hari lagi di lima PBT ini, minggu depan Insya-Allah, kami buka di semua PBT supaya rakyat yang hendak berniaga boleh buat persediaan,” katanya kepada pemberita selepas persidangan Dewan Undangan Negeri (DUN) Kedah di Wisma Darul Aman di sini hari ini.

Lima PBT berkenaan adalah Majlis Bandaraya Alor Setar (MBAS), Majlis Perbandaran Sungai Petani (MPSP), Majlis Perbandaran Langkawi (MPL), Majlis Perbandaran Kulim (MPK) dan Majlis Perbandaran Kubang Pasu (MPKP).

Menurut beliau, ia adalah sebahagian daripada usaha kerajaan negeri memberi peluang kepada mereka yang berminat untuk berniaga di mana-mana bahagian kawasan PBT dengan syarat mematuhi garis panduan ditetapkan termasuk mendapatkan suntikan tifoid bagi peniaga makanan.

Dalam pada itu, Muhammad Sanusi berkata, PBT juga diingatkan supaya memberi perhatian kepada sindiket yang cuba mengambil kesempatan mengawal kawasan berniaga dengan meletakkan ‘tanda’ di lokasi tertentu.

“Sindiket ini akan letak tanda seperti tong gas dan letak payung menandakan itu kawasan mereka, esok apabila ada orang lain hendak berniaga, dia kata itu tempat dia, kena bayar sewa…jangan benarkan sindiket ini mengambil kesempatan di atas kesempitan dihadapi orang ramai,” katanya.

Beliau meminta PBT memberikan kelonggaran kepada peniaga di kawasan yang difikirkan sesuai menjual makanan termasuk buah-buahan selagi tidak mengganggu lalu lintas dan kebersihan terjaga.

Sementara itu, beliau berkata, kerajaan negeri berharap Suruhanjaya Komunikasi dan Multimedia Malaysia (MCMC) mempertimbangkan permohonan membina 200 menara telekomunikasi di Kedah bagi memastikan capaian internet lebih baik khususnya di kawasan luar bandar. – Bernama


Cantas segera aplikasi rosak anak bangsa

BANGI, 4 Rejab 1442H, Selasa – Sudah tiba masa semua pihak memikirkan solusi terbaik bagi mencantas segala platform yang boleh merosakkan anak-anak bangsa.

Demikian saranan Aktivis Kelab Mahasiswa BERJASA (WIBAWA), Ahmad Muntasir Aznan berhubung isu peningkatan jumlah mahasiswa di Lembah Klang yang didakwa menggunakan aplikasi tidak bermoral, bagi mencari ‘sugar daddy’.

Sebelum ini, media melaporkan Malaysia diletakkan pada kedudukan ketiga tertinggi di Asia di belakang India dan Indonesia bagi negara yang mempunyai bilangan ‘sugar daddy’ paling ramai melalui aplikasi Sugarbook.

Aplikasi berkenaan didakwa menyediakan platform untuk mencari perempuan simpanan atau lebih dikenali sebagai ‘sugar baby’.

Lebih mengejutkan ramai pihak apabila Sugarbook melaporkan pendaftaran pelajar sehingga 40 peratus untuk menjadi ‘sugar baby’ sejak Januari lalu, atas alasan kononnya krisis kewangan yang dialami.

Ia juga mendedahkan seramai 12,705 pelajar terdiri daripada penuntut di Institut Pengajian Tinggi (IPT) di Lembah Klang, termasuk dua universiti awam, berdaftar dengan platform itu.

Sehubungan itu, sebelum keadaan menjadi lebih parah, Muntasir menggesa pihak berkuasa mengharamkan aplikasi ini.

“Seramai 12,705 mahasiswa telah terlibat dengan kancah ‘sugar baby’ ini.

“Kebanyakannya datang dengan alasan kesempitan kewangan untuk membayar yuran pengajian, sewa rumah dan sebagainya.

“Jika tidak dicantas platform sebegini secepat mungkin, lambat laun ia akan menjadi satu industri yang mengajak anak muda kita menjana pendapatan dengan menjual harga diri,” katanya dalam satu kenyataan.

Pada masa sama, beliau turut memaklumkan satu laporan polis telah dibuat berhubung platform pelacuran anak muda secara atas talian ini.

“Sedih dan kecewa apabila statistik yang dikeluarkan telah menyatakan bahawa golongan mahasiswa antara yang paling ramai sertai platform pelacuran ni.

“Terdesak macam mana pun, jangan perjudikan harga diri,” tegasnya.


UMNO, PAS setuju daftar Muafakat Nasional

BANGI, 3 Rabiulawal 1442H, Selasa – Dua parti terbesar Melayu – UMNO dan PAS bersetuju untuk mendaftarkan Muafakat Nasional (MN) secara rasmi dengan Pendaftar Pertubuhan Malaysia (RoS).

Pengumuman itu dikeluarkan dalam satu kenyataan bersama oleh Setiausaha Agung UMNO, Tan Sri Annuar Musa dan Setiausaha Agung PAS, Datuk Takiyuddin Hassan, hari ini.

Mereka berkata, kerjasama itu adalah salah satu persiapan menuju Pilihan Raya Umum ke-15 (PRU15) kelak.

“Kepimpinan Muafakat Nasional telah bersepakat secara bersama serta memberi komitmen untuk terus memperkukuhkan perpaduan dan kerjasama antara parti sebagai persiapan menghadapi PRU15, akan datang.

“UMNO dan PAS telah bersetuju untuk mendaftarkan Muafakat Nasional secara rasmi dengan Pendaftar Pertubuhan Malaysia,” katanya.

Dalam kenyataan itu juga, mereka memaklumkan bahawa Mesyuarat Jawatankuasa Perunding Muafakat Nasional yang dijadualkan semalam, ditangguh seiring dengan arahan Perintah Kawalan Pergerakan Bersyarat (PKPB) yang dilaksanakan di Wilayah Persekutuan, Selangor dan Putrajaya bagi menangani penularan pandemik COVID-19.


WHO syor ubat arthritis dengan kortikosteroid rawat pesakit COVID-19

ZURICH, 26 Zulkaedah 1442H, Rabu – Pertubuhan Kesihatan Sedunia (WHO) mengesyorkan penggunaan ubat sakit sendi (arthritis) jenis Actemra dari Roche dan Kevzara dari Sanofi yang mengandungi kortikosteroid untuk merawat pesakit COVID-19.

Menurut WHO, saranan penggunaan kedua-dua ubat berkenaan dibuat setelah data dari kira-kira 11,000 pesakit COVID-19 menunjukkan pengurangan kepada risiko kematian.

Agensi itu membuat kesimpulan bahawa penggunaannya ke atas pesakit COVID-19 yang kritikal dengan menyekat keradangan dapat mengurangkan risiko kematian serta keperluan ventilasi mekanikal.

Menerusi analisis WHO, risiko kematian dalam tempoh 28 hari bagi pesakit yang mendapat salah satu ubat artritis dengan kortikosteroid seperti dexamethasone adalah 21 peratus, berbanding 25 peratus di antara mereka yang menerima rawatan biasa.

Bagi setiap 100 pesakit seperti itu, empat lagi akan bertahan, kata WHO.

Malah risiko untuk ventilasi mekanikal atau kematian juga menurun kepada 26 peratus bagi mereka yang mendapat ubat dan kortikosteroid berbanding 33 peratus mereka yang menerima rawatan standard.

WHO berkata, untuk setiap 100 pesakit seperti itu, tujuh lagi akan bertahan tanpa ventilasi mekanikal.

“Kita telah mengemas kini panduan rawatan klinikal untuk menggambarkan perkembangan terbaharu ini,” kata pegawai Kesihatan Darurat WHO, Janet Diaz.

Analisis itu merangkumi 10,930 pesakit, di mana 6,449 daripadanya mendapat salah satu ubat dan 4,481 menerima rawatan standard atau plasebo.

Minggu lalu, Pentadbiran Makanan dan Dadah Amerika Syarikat (AS) mengeluarkan kelulusan penggunaan kecemasan Actemra untuk COVID-19. – Agensi


5 sekeluarga maut serangan udara Russia di Syria

BEIRUT, 7 Rabiulakhir 1443H, Jumaat – Sekurang-kurangnya lima sekeluarga terbunuh dan beberapa lagi cedera dalam serangan udara terbaharu Russia di barat laut Syria.

Pertahanan awam yang turut dikenali sebagai ‘White Helmet’ berkata, beberapa serangan udara melanda Ladang Brouma, utara bandar Idlib, semalam.

Mangsa yang maut termasuk pasangan suami isteri, dua orang anak mereka berusia satu dan dua tahun serta sepupu yang berusia lapan tahun, katanya.

Keluarga itu telah dipindahkan dari bahagian lain di Syria.

Bercakap kepada Al Jazeera, sukarelawan pertahanan awam, Mohammad Sheikh Ahmad berkata, enam yang lain cedera dalam serangan udara pada pagi Khamis.

“Ia mengambil masa kira-kira sejam untuk mengeluarkan mayat dari runtuhan, membawa mangsa yang cedera ke hospital dan mengosongkan kawasan itu.

“Kami menghadapi kesukaran kerana pesawat peninjau Russia mengelilingi kawasan berkenaan,” katanya.

Serangan udara itu berlaku di tengah-tengah ketegangan memuncak di kubu terakhir pemberontak di barat laut Syria, di mana gencatan senjata yang dicapai pada Mac tahun lalu telah berulang kali dilanggar.

Gencatan senjata itu, dirundingkan antara Turki – yang memihak kepada pembangkang Syria – dan Russia – penyokong antarabangsa utama kerajaan Syria – menamatkan serangan kerajaan yang menghancurkan di barat laut Syria.

Kawasan itu adalah lokasi terakhir pemberontak di negara tersebut dan menempatkan ratusan ribu orang pelarian.

Kerajaan Syria telah berjanji untuk memulihkan kawalan ke atas wilayah yang hilang ketika konflik 10 tahun, yang bermula pada Mac 2011.

Sepanjang 10 tahun yang lalu, sejak pemberontakan Syria pada 2011 yang memuncak menjadi perang ganas dan pelbagai rupa, ratusan ribu orang terbunuh bahkan jutaan penduduk terpaksa meninggalkan rumah mereka, selain infrastruktur negara turut musnah. – Agensi


India catat 83,000 kes dalam sehari

NEW DELHI, 27 Muharram 1442H, Selasa – Jangkitan wabak COVID-19 di India makin kritikal apabila hari ini negara itu mencatatkan peningkatan sebanyak 83,000 kes baharu dalam tempoh 24 jam.

Kenaikan kes sekali gus menjadikan jumlah jangkitan di negara itu melebihi 49 juta.

Setakat ini, jumlah keseluruhan kes di negara itu berjumlah 49,30,237, manakala 9,90,061 daripadanya adalah kes aktif.

India kini merekodkan bilangan pesakit yang pulih tertinggi di dunia setelah mengatasi Brazil semalam.

Berdasarkan data terbaharu di portal kementerian kesihatan, 38,59,400 orang di India telah pulih daripada wabak berkenaan.

Sementara itu, angka kematian di negara itu turut meningkat kepada 80,776 termasuk 1,054 kematian baharu dalam tempoh 24 jam.

Maharashtra terus menjadi negeri paling teruk terjejas di India berikutan kes harian menyaksikan peningkatan mendadak.

Ibu negara India, New Delhi turut mencatatkan lonjakan kes secara mendadak selama beberapa minggu terakhir. – Agensi


COVID-19: Polis Kelantan keluar 819 kompaun tak patuh SOP

PASIR PUTEH, 23 Safar 1442H, Ahad – Polis Kelantan mengeluarkan sebanyak 819 kompaun hingga semalam atas kesalahan tidak mematuhi prosedur operasi standard (SOP) sejak pelaksanaan Perintah Kawalan Pergerakan (PKP) pada Mac serta PKP Pemulihan (PKPP) bermula Jun lepas.

Ketua Polis Kelantan DCP Shafien Mamat berkata, daripada jumlah itu, sebanyak 212 kompaun dikeluarkan bagi tempoh Oktober hingga semalam, dengan antara kesalahan tidak memakai pelitup muka ketika berada di tempat awam.

“Bagaimanapun, jumlahnya semakin menurun berikutan penguatkuasaan ketat dijalankan pihak polis,“ katanya kepada pemberita selepas berucap pada majlis lawatan kerja rasminya, di Ibu Pejabat Polis Daerah (IPD) di sini, hari ini.

Shafien berkata, walaupun kesedaran dan kepatuhan SOP oleh rakyat di negeri itu meningkat 90 peratus, namun polis tetap memantau keadaan dalam membendung penularan COVID-19.

“Sebelum ini, pelbagai alasan diberikan seperti tertinggal pelitup muka dalam kereta dan diterbangkan angin ketika menunggang motosikal dan ini tidak boleh lagi diterima kerana pelitup muka ada dijual di mana-mana,” katanya.

Dalam perkembangan lain, beliau berkata, seramai 1,200 anggota polis pelbagai pangkat bersiap sedia bagi menghadapi kemungkinan banjir pada fasa peralihan monsun bermula November hingga Mac tahun depan.-Bernama


Bekalan tak cukup punca harga barang terus naik

Oleh Athirah Huda Zalhe

BANGI, 4 Jamadilakhir 1444H, Rabu – Tanggungjawab kerajaan memastikan bekalan barangan mencukupi bagi mengelakkan berlaku kenaikan harga di pasaran.

Pengarah Urusan Mydin, Datuk Wira Dr Ameer Ali Mydin berkata, permintaan dan penawaran mempengaruhi harga sesuatu barangan, maka penting untuk kerajaan memastikan bekalan mencukupi berbanding mengawal harganya.

Beliau menganggap kenyataan Menteri Ekonomi, Rafizi Ramli yang meminta rakyat tidak membeli ayam sekiranya harga produk itu mahal, adalah tidak salah kerana ia berdasarkan daripada permintaan dan penawaran.

“As a economic ia tidak salah, tetapi sebagai menteri saya nak makan apa? Kita bukan kata kalau kondominium mahal tak payah beli kondo, maka kalau orang tak beli harga akan turun dan barulah beli.

“Tetapi bila cakap pasal makanan asas, kita tiada pilihan. Kita kena makan beras, gula, tepung, minyak masak, cili padi dan sayur ini asas. Kalau tak makan ini, nak makan apa?,” katanya dalam temubual rancangan Dimensi di TV Pertiwi, hari ini.

Meskipun pernah menyifatkan langkah import telur sebagai tidak logik, Dr Ameer berkata, tindakan kerajaan itu masih wajar untuk memastikan bekalan telur mencukupi dalam pasaran tempatan.

“Saya kata tak logik import telur bila kapasiti kat Malaysia 113 peratus untuk telur, tetapi import telur. Kenapa? Sebab kita eksport telur.

“Kenapa kita eksport telur? Sebab harga kat luar lebih mahal dan untuk saya salah kerajaan ini having price control.

“Kita tak nak naikkan harga, so bila tak naik harga, mereka akan eksport sebab harga kat luar lagi lumayan,” katanya.

Secara prinsipnya, beliau berpandangan bahawa objektif kerajaan mengimport telur supaya rakyat mendapat bekalan mencukupi adalah tidak salah, namun terdapat beberapa pertimbangan lain yang perlu diambil kira.

“Boleh untuk negara mengimport telur, tetapi hapuslah permit import (AP) kerana itulah yang dimaksudkan dengan free market, jangan nak kawal pasaran kita.

“Selain hapus AP, hapuskan juga cukai yang dikenakan ke atas telur dan bagi senarai pembekal-pembekal dari luar,” katanya.

Tonton Dimensi;


COVID-19: Turki kembali laksana perintah berkurung

ANKARA, 17 Syaaban 1442H, Rabu – Turki mengumumkan langkah-langkah yang lebih ketat dalam pencegahan COVID-19, ekoran peningkatan jumlah bandar berisiko tinggi di seluruh negara.

Selain itu, kerajaan Turki juga merancang untuk menutup restoran pada bulan Ramadan.

Presidennya, Recep Tayyip Erdogan mengumumkan, keputusan untuk mengembalikan perintah berkurung pada hujung minggu di kebanyakan negeri Turki.

Keputusan diambil setelah jumlah jangkitan harian COVID-19 mencapai lebih daripada 30,000 kes.

“Sepanjang bulan suci Ramadan, perintah berkurung hujung minggu akan dilaksanakan dan perintah berkurung setiap hari dari jam 9 malam hingga 5 pagi akan berterusan, dengan restoran yang hanya menyediakan perkhidmatan penghantaran dan bawa pulang,” katanya.

Seminggu yang lalu, Presiden Turki telah menolak untuk mengetatkan sekatan.

Katanya, walaupun jumlah jangkitan harian adalah tinggi, namun begitu bilangan mereka yang dimasukkan ke hospital adalah lebih sedikit.

Ada yang mengkritik perintah berkurung dengan menyifatkan ia sebagai tindakan ‘double-standard’ oleh kerajaan dalam menangani situasi tersebut, kerana ia menghalang pesta perkahwinan dan lawatan ke rumah sementara parti pemerintah menganjurkan persidangan untuk mempromosikan pilihan raya 2023.

Presiden Turki mengatakan bahawa 80 peratus warganegara Turki tinggal di wilayah berisiko tinggi, termasuk ibu kota Ankara dan kota terbesar di negara itu Istanbul.

Kerajaan berharap pada akhir bulan suci Ramadan, majoriti warga dan penduduk Turki akan diberi vaksin bagi membolehkan mereka menyambut kedatangan pelancong. – Agensi


DAP tak perlu ajar UMNO kendali parti

BANGI, 16 Rejab 1444H, Selasa – Mohd Hafeez Che Mat mengingatkan Setiausaha Publisiti DAP Perak, Chong Zhemin supaya tidak menjadi ‘batu api’ serta mencari publisiti murahan di dalam perkembangan mutakhir UMNO dan Barisan Nasional (BN).

Saranan disuarakan Pengerusi Tetap Pemuda UMNO itu susulan gesaan Chong yang mahu kepemimpinan BN menyiasat dan mengambil tindakan terhadap semua Ahli Parlimennya yang sebelum ini menandatangani Akuan Berkanun (SD) menyokong Tan Sri Muhyiddin Yassin menjadi Perdana Menteri.

Mohd Hafeez berkata, sebarang cubaan pemimpin DAP untuk mencampuri urusan dalaman UMNO dan BN boleh mengundang kesan rantaian negatif yang tidak diingini.

Menurutnya, DAP juga tidak perlu mengajar UMNO cara untuk mengendalikan parti, sebaliknya fokus kepada usaha dalam memastikan kerajaan baharu mampu menamatkan kemelut yang sedang dihadapi rakyat akibat kelembapan ekonomi pasca COVID-19.

“Chong Zhemin tidak perlu menjadi api dalam sekam jika mahu menjaga kestabilan Kerajaan Perpaduan.

“Adalah sesuatu yang menjengkelkan apabila Chong Zhemin mengatakan bahawa beliau tiada niat untuk campur tangan urusan dalaman BN dan ingin mengelakkan tragedi Langkah Sheraton.

“Ingin diingatkan bahawa sebarang usaha atau langkah DAP dalam mencampuri urusan parti lain juga boleh menjejaskan jangka hayat Kerajaan Perpaduan di peringkat Pusat dan negeri,” katanya menerusi hantaran di Facebook beliau, hari ini.

Mengulas lanjut, beliau berkata, langkah yang diambil oleh UMNO dan BN menyertai kerajaan adalah untuk merendahkan suhu politik Malaysia.

Ia juga supaya kerajaan dapat dibentuk dengan stabil dan dapat memberi fokus kepada usaha pembaikan ekonomi negara.

“Akur dengan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, UMNO dan BN setuju untuk bekerjasama dengan Pakatan Harapan menubuhkan kerajaan demi kepentingan rakyat.

“Namun perlu ditegaskan ini bukan bermakna UMNO dan BN berada di bawah telunjuk DAP. DAP jangan sesekali lupa akan hal ini,” tegasnya.

Katanya lagi, Ahli Parlimen Kampar itu patut menyokong pandangan Ketua Pemuda Sosialis DAP, Kelvin Yii Lee Wuen baru-baru ini yang melihat politik perpaduan secara progresif antara DAP dan UMNO, iaitu fokus dalam usaha menangani masalah rakyat terutamanya isu kos sara hidup.

“Jika isu ini dibiarkan berterusan, rakyat pastinya kecewa dan bosan melihat ketidakstabilan kepimpinan kerajaan yang tak sudah.

“Saya mohon pemimpin DAP selepas ini lebih berhemat dan berhati-hati di dalam berbicara,” katanya.


Israel roboh 953 bangunan Palestin sepanjang 2022

TEBING BARAT, 7 Ramadan 1444H, Rabu – Sebanyak 953 bangunan milik Palestin di Tebing Barat yang diduduki dirobohkan pihak berkuasa Israel sepanjang tahun lalu, menurut Kesatuan Eropah (EU).

“Pada 2022, sejumlah 953 bangunan telah dirobohkan atau dirampas di seluruh Tebing Barat, termasuk di Baitulmaqdis,” kata Pejabat Perwakilan EU untuk Palestin dalam satu kenyataan.

Jumlah itu adalah bilangan tertinggi yang direkodkan sejak 2016, kata pejabat berkenaan.

Menurut kenyataan, lebih 80 peratus daripada struktur yang dirobohkan – 781 struktur – terletak di Kawasan C Tebing Barat, di mana berada di bawah kawalan penuh tentera pengganas Israel, sekali gus menyebabkan hampir 1,031 penduduk Palestin dipindahkan.

“Daripada struktur yang disasarkan dalam tempoh pelaporan 12 bulan, 101 struktur dibiayai oleh negara anggota EU atau EU (bernilai RM1.6 juta), mewakili kerugian kewangan ketiga tertinggi sejak 2016,” katanya.

Kenyataan EU juga memetika 849 serangan peneroka haram terhadap Palestin pada 2022, namun setakat ini tiada sebarang komen dikeluarkan pihak berkuasa Israel terhadap EU.

Israel sering menggunakan alasan faktor permit pembinaan untuk merobohkan struktur Palestin, terutamanya di Kawasan C.

Di bawah Perjanjian Oslo 1995 antara Israel dan Pertubuhan Pembebasan Palestin (PLO), Tebing Barat termasuk Baitulmaqdis Timur, dibahagikan kepada tiga bahagian iaitu Kawasan A, B, dan C.- Agensi


Bersedekah meninggalkan lebihan bayaran kepada peniaga

1. PADA September yang lalu, Pusat Penyelidikan Islam (Majma’ al-Buhuth al-Islamiyyah) di bawah seliaan al-Azhar telah ditanya berkenaan keharusan seseorang yang meninggalkan bayaran lebih kepada peniaga yang dilihat memerlukan dengan niat sedekah.

2. Pusat kajian itu melalui Lajnah Fatwanya menjelaskan bahawa tidak mengapa untuk seseorang membayar lebih buat peniaga yang dilihat memerlukan. Kata Lajnah Fatwa tersebut:

واعلم بأن المال الذى تتركه للبائع يعدُّ صدقة سر إذا نويتها

“Ketahuilah bahawa wang yang kamu tinggalkan buat peniaga boleh dikira (sebagai pahala) sedekah secara rahsia sekiranya kamu berniat sedemikian.”

3. Lajnah Fatwa tersebut bersandarkan hadis Nabi yang menjelaskan tentang Allah memberikan ganjaran kepada lelaki yang bersedekah dalam keadaan bersembunyi. Sabda Rasulullah:

وَرَجُلٌ تَصَدَّقَ بِصَدَقَةٍ فَأَخْفَاهَا، حَتَّى لاَ تَعْلَمَ شِمَالُهُ مَا صَنَعَتْ يَمِينُهُ

“(Antara manusia yang akan mendapat naungan Allah diakhirat kelak ialah) lelaki yang bersedekah dalam keadaan bersembunyi sehingga tidak diketahui tangan kirinya apa yang disedekah oleh kanannya.” (HR al-Bukhari)

4. Pada hari ini, di sekeliling kita pasti ada peniaga kecil yang berusaha keras untuk meneruskan kehidupan mereka dalam suasana PKP ini. Ada juga penghantar makanan yang berkhidmat menyampaikan makanan kepada kita dalam cuaca yang sukar. Apa salahnya jika kita hulurkan lebihan wang yang kita mampu dengan niat membantu mereka.

Semoga Allah membimbing kita.

Dr. Ahmad Sanusi Azmi
Setiausaha Majlis Ulama ISMA (MUIS)


Turkiye kecam Ben-Gvir ceroboh al-Aqsa, dakwa milik Israel

ANKARA,2 Zulkaedah 1444H, Isnin – Kementerian Luar Turkiye mengutuk tindakan Menteri Keselamatan Israel, Ben-Gvir yang menyerbu kawasan Masjid al-Aqsa di Baitulmaqdis, lapor Anadolu.

Mevlut Cavusoglu memaklumkan, pihaknya mengecam sekeras-kerasnya tindakan Ben-Gvir menceroboh al-Haram al-Sharif yang secara jelas melanggar undang-undang antarabangsa.

Ben-Gvir yang diiring kawalan ketat tentera pengganas negara haram itu memasuki Masjid al-Aqsa dan mendakwa kawasan itu adalah hak negaranya.

Justeru, Ankara menggesa negara haram itu menamatkan segala tindakan provokatif yang secara melanggar status sejarah kawasan al-Haram Al-Sharif berdasarkan undang-undang antarabangsa.

Pencerobohan ke Masjid al-Aqsa di Baitulmaqdis adalah kali kedua dilakukan Ben-Gvir sejak memegang jawatan sebagai Menteri Keselamatan di bawah pimpinan Perdana Menteri, Benjamin Netanyahu.

Pada 3 Januari lalu Ben -Gvir memasuki Masjid al-Aqsa beberapa hari selepas memegang jawatan – yang mana tindakannya itu menjadi menteri pertama memasuki masjid berkenaan dalam tempoh lima tahun ini. – Agensi


Vaksin COVID-19 berkesan terhadap varian Delta: Pakar China

BEIJING, 22 Zulhijjah 1442H, Ahad – Vaksin COVID-19 berupaya melawan varian Delta dengan memberi perlindungan mencukupi, menurut pakar China.

Penyelidik dari Pusat Kawalan dan Pencegahan Penyakit (CDC) China, Shao Yiming berkata, setakat ini, vaksin masih mampu mempertahankan keberkesanannya terhadap pelbagai varian baharu.

“Berdasarkan penyelidikan yang dibuat di peringkat global, fenomena dijangkiti semula selepas divaksin lazimnya dikenali sebagai kes bulus, suatu perkara yang biasa. Ia melibatkan jumlah yang amat kecil berbanding penerima vaksin yang melebihi tiga bilion dos di seluruh dunia.

“Vaksin COVID-19 pertama kali diguna pakai, jadi data mengenainya masih dikemas kini dengan penyelidikan dan ujian klinikal. Tiada vaksin seratus peratus kebal terhadap jangkitan virus,” katanya kepada media di sini pada Sabtu.

Beliau turut menegaskan, program inokulasi dan langkah kawalan dan pencegahan yang dilaksanakan secara bersepadu antara cara paling berkesan untuk membendung penularan wabak.

Di China, penularan wabak COVID-19 membabitkan varian Delta berpunca daripada kluster di lapangan terbang Nanjing, telah merebak ke 14 wilayah dengan peningkatan mendadak kes jangkitan tempatan sebanyak 328. – Bernama


Pemimpin kerajaan keluar kenyataan menghasut tak pula kena tindakan?

BANGI,1 Muharram 1445H, Rabu – Penahanan Pengarah Pilihan Raya Perikatan Nasional (PN), Datuk Seri Muhammad Sanusi Md Nor lebih kepada pendakwaan terpilih dan perbuatan menyalahgunakan Akta Hasutan bagi tujuan penganiayaan politik.

Ini memandangkan ada pemimpin bukan Perikatan Nasional (PN) yang terbabit mengeluarkan kenyataan menghasut, tetapi tidak pula dikenakan tindakan undang-undang, kata Ketua Pembangkang, Datuk Seri Hamzah Zainudin.

Beliau berkata, tindakan kerajaan pimpinan Datuk Seri Anwar Ibrahim menggunakan pihak polis bagi menyerbu dan menangkap Sanusi pada jam 3 pagi adalah perbuatan berlebih-lebihan dan penganiayaan yang sengaja dibuat hanya kerana dendam politik.

“Apa perlunya Menteri Besar Kedah dilayan sebegitu rupa? Sedangkan beliau telah pun memohon maaf dalam isu ini dan beliau juga telah menyatakan kesediaan memberi kerjasama sepenuhnya kepada polis dengan notis untuk hadir ke mahkamah juga telah diserah terima.

“Pertuduhan terhadap Muhammad Sanusi adalah untuk kesalahan di bawah seksyen 4(1)(a) Akta Hasutan 1948 yang membawa hukuman denda maksimum hanya RM5,000. Malah, pasukan pendakwaan yang diketuai Peguamcara Negara sendiri menawarkan jaminan hanya RM5,000.

“Jadi, amat jelas cara penangkapan tersebut melampau dari kesalahan yang didakwa,” katanya.

Terdahulu, Ketua Polis Negara Tan Sri Razarudin Husain menjelaskan tindakan polis menyerbu dan menangkap Menteri Besar kedah itu di satu lokasi di Mont Kiara dibuat berikutan pihaknya gagal menghubunginya untuk memaklumkan perlu hadir ke mahkamah.

Razarudin berkata, Sanusi dan setiausahanya menolak semua panggilan telefon daripada polis.

Muhammad Sanusi Md Noor didakwa atas dua tuduhan mengeluarkan kata-kata menghasut berhubung isu pelantikan Menteri Besar Selangor dan berhubung penubuhan Kerajaan Perpaduan dalam satu ceramah politik, minggu lalu.


50 negara kutuk pencabulan hak asasi manusia di Xinjiang

NEW YORK, 6 Rabiulakhir 1444H, Selasa – Kira-kira 50 negara mengutuk pencabulan hak asasi manusia yang teruk dan sistematik di wilayah Xinjiang, China dalam satu kenyataan yang dibacakan ketika perbahasan Pertubuhan Bangsa-Bangsa Bersatu (PBB), semalam.

Kenyataan itu ditandatangani kira-kira 50 negara anggota PBB, termasuk Amerika Syarikat (AS), Britain, Jepun, Perancis, Australia, Turki, Guatemala dan Somalia.

Kenyataan itu dibacakan Kanada ketika Jawatankuasa Ketiga Perhimpunan Agung PBB yang mengendalikan hak asasi manusia.

“Kami amat bimbang mengenai situasi hak asasi manusia di Republik Rakyat China, terutamanya pencabulan hak asasi manusia yang berterusan terhadap Uyghur dan minoriti lain yang kebanyakannya Islam di Xinjiang,” katanya.

Pejabat Pesuruhjaya Tinggi PBB untuk Hak Asasi Manusia (OHCHR) pada Ogos lalu menerbitkan laporan mengenai Xinjiang, berhubung kemungkinan jenayah kemanusiaan terhadap Uyghur dan minoriti Islam lain di wilayah barat.

Bagaimanapun, Beijing menolak dakwaan itu dan mendakwa konon pihaknya memerangi keganasan serta memastikan pembangunan di wilayah berkenaan.

Menurut kenyataan itu, pelanggaran hak asasi manusia yang teruk dan sistematik tidak boleh dibenarkan atas dasar memerangi keganasan, selain bimbang China enggan berbincang berpandukan penilaian OHCHR.

Justeru, mereka menggesa Beijing untuk ‘melaksanakan syor penilaian OHCHR’ termasuk mengambil langkah segera bagi membebaskan semua individu dinafikan hak kebebasannya di Xinjiang.

Ini termasuk mendesak untuk segera menjelaskan nasib dan lokasi ahli keluarga yang hilang serta memudahkan pertemuan semula.

Awal bulan lalu, China berjaya mengelak perbincangan laporan OHCHR di Majlis Hak Asasi Manusia PBB yang berpangkalan di Geneva, selepas majoriti 47 anggota badan itu menghalang permulaan perdebatan.

Human Rights Watch menggesa Majlis Hak Asasi Manusia PBB untuk mengulangi perdebatan itu ‘secepat mungkin’.

Pengarah PBB bagi NGO itu, Louis Charbonneau, mengakui ada momentum diplomatik yang jelas bagi memastikan Beijing bertanggungjawab susulan peningkatan pencabulan hak asasi manusia.

“Ahli majlis digesa cuba sekali lagi secepat mungkin untuk membincang dan mempertimbangkan pilihan mewujudkan mekanisme disokong PBB bagi menyiasat lebih lanjut mengenai tanggungjawab kerajaan China terhadap pencabulan hak asasi manusia,” katanya. – Agensi


Konflik Russia-Ukraine pada tahap kritikal

KHARKIV (Ukraine), 21 Safar 1444H, Sabtu – Tentera Ukraine melancarkan serangan balas terhadap tentera Russia dan menawan semula lebih banyak penempatan di wilayah Kharkiv, lapor Agensi Anadolu.

Tentera Russia mara berhampiran ibu negara Ukraine, Kyiv pada 1 Mac, menawan bandar Kherson, serta bandar-bandar lain termasuk Irpin dan Bucha.

Askar Russia turut menguasai Chernobyl serta menyerang Chernihiv dan mengepung bandar Kharkiv, Sumy dan Mariupol.

Menjelang 15 Jun, tentera Ukraine menawan semula kawasan sekitar Kyiv dan Sumy serta kawasan berhampiran.

Russia menempatkan kebanyakan tenteranya di wilayah Kharkiv dan Kherson.

Mariupol, di bahagian Laut Azov Ukraine, turut berada di bawah kawalan Russia.

Pada 29 Ogos, Ukraine melancarkan serangan balas untuk membebaskan Kherson dan menguasai semula perkampungan di rantau itu.

Menjelang September, tentera Ukraine melancarkan serangan balas untuk menawan semula Kharkiv, bandar kedua terbesar di negara itu.

Selain bandar-bandar utama seperti Izium, Balakliya dan Kupyansk, pentadbiran Kyiv berjaya menawan semula lebih 300 penempatan.

Presiden Volodymyr Zelenskyy berkata tenteranya menawan semula 6,000 kilometer persegi wilayahnya bulan ini dan menggesa Barat mengenakan lebih banyak sekatan ke atas Moscow serta mempercepat penghantaran sistem senjata.

Sementara itu, Russia kini mengawal wilayah Donbas, pantai Laut Azov dan Kherson. – Bernama


Jata Negara: Bukti wujud gerakan menentang lambang negara

BANGI, 9 Zulkaedah 1441H, Rabu – Naib Presiden Barisan Jemaah Islamiyah Se-Malaysia (BERJASA), Ustaz Mohd Hazizi Ab Rahman membidas kenyataan kartunis Zulkiflee SM Anwar Ulhaque atau Zunar yang membela imej muka hadapan buku kontroversi, Rebirth: Reformasi Resistance and Hope in New Malaysia yang kononnya bukan memanipulas Jata Negara.

Zunar yang dipetik dari sebuah portal liberal berkata, imej kontroversi yang dipaparkan di kulit buku itu tidak patut dilihat sebagai memanipulasikan Jata Negara, selain mendakwa pereka hanya menggunakan lambang itu sebagai rujukan.

“Ini kerana hanya satu bahagian, iaitu kurang dari 50 peratus dari keseluruhan gambar lambang Jata Negara yang lengkap, digunakan dalam karya itu.

“Manipulasi adalah apabila seseorang menggunakan keseluruhan logo dan mengubah satu atau sebahagian kecil dari keseluruhan logo,” kata kartunis kontroversi itu.

Menyelar kenyataan Zunar itu, Ustaz Mohd Hazizi berkata, kartunis berkenaan disarankan supaya belajar daripada Felo Utama Institut Kajian Etnik (KITA), Universiti Kebangsaan Malaysia (UKM), Prof Datuk Dr Teo Kok Seong berhubung kedudukan lambang negara bangsa (etnosimbolisme).

“Prof Datuk Dr Teo Kok Seong seorang pakar penyelidik kajian etnik sudah tentu amat memahami erti dan kedudukan perlambangan negara bangsa (etnosimbolisme).

“Jata Negara termasuk salah satu lambang yang menjenamakan negara bangsa Malaysia, dengan mengikat kemas identitinya berasaskan nilai-nilai sejarah dan ciri-ciri sosio budaya penduduk watan alam Melayu ini,” katanya dalam kenyataan, hari ini.

Beliau berkata, gerakan penentangan penjenamaan sentiasa wujud, termasuk aliran kiri dan mereka yang berfahaman sosialisme serta komunisme.

Sebelum ini, buku suntingan penulis, Kean Wong itu tular di media sosial dan mendapat kecaman netizen kerana mempamerkan logo mirip Jata Negara yang diubah suai sebagai penghias muka hadapan.

Selepas Kementerian Dalam Negeri (KDN) mengarahkan polis menyiasat, penerbitnya tampil memohon maaf dan mendakwa kononnya tiada niat untuk menghina lambang negara itu.

Pengarah dan pengasas syarikat penerbitan Gerakbudaya, Chong Ton Sin mendakwa, imej pada kulit buku itu berasal daripada sebuah lukisan yang pernah dipamerkan di negara ini beberapa tahun lalu, dan penggunaannya diatur antara pelukis dan pengarang buku terbabit.


Fasa 2: Warga Lembah Klang ‘gembira’, Johor pula bila?

BANGI, 1 Safar 1443H, Rabu – Warga Lembah Klang kini mula menarik nafas lega susulan pengumuman peralihan kepada Fasa 2 Pelan Pemulihan Negara (PPN) yang diumumkan Perdana Menteri, Datuk Seri Ismail Sabri Yaakob.

Menerusi ruangan komen di Facebook Ismail Sabri, rata-rata penduduk di kawasan Lembah Klang meluahkan rasa syukur dan berterima kasih dengan keputusan itu.

Kebanyakan mereka menyifatkan kelonggaran berkenaan membantu memudahkan dan melancarkan urusan, khususnya bagi individu yang berniaga.

“Alhamdulillah, syukur kepada Allah SWT. Dapat rentas daerah pun cukup syukur untuk saya cari rezeki lebih luas lagi,” kata Muhd Afif.

“Terima kasih Dato, sekurang-kurangnya perjalanan antara daerah atau ke Kuala Lumpur lebih mudah tanpa sebarang ‘roadblock’,” kata Mohd Amar.

“Alhamdulillah senang nak kerja tak perlu hadap kesesakan lalu lintas,” tulis Eppy Azrai Hamdan.

Meskipun begitu, keputusan berkenaan dilihat tidak menggembirakan bagi rakyat Johor yang masih tertakluk di bawah Fasa 1.

“Selangor yang kes tinggi boleh rentas, kami rakyat Johor ni bila boleh rentas. Nak bagi, bagi semua,” kata Omek Jek.

“Johor apa cerita? Kami dah 80 peratus imuniti vaksin. Kalau KL yang padat boleh fasa 2, Melaka fasa 2, Johor dibiarkan macam itu, adil ke?,” kata Fariz Mikhael.

“Johor macam mana YAB PM? Keadaan Johor tak seteruk Lembah Klang sebelum ini, tetapi cara menangani masalah di Lembah Klang seolah-olah macam negeri lain diletak tepi,” tulis Isma ‘Adlee.

Pada masa sama, sebahagian netizen juga meminta Perdana Menteri mempertimbangkan membuka sempadan negeri bagi tujuan pulang ke kampung.

“Paklong nak rentas negeri jumpa ibu bapa! Benarkanlah yang dah fully vaccinated merentas,” kata Amirul Aiman.

“Assalamualaikum Datuk Seri Ismail Sabri, saya cadangkan bagilah rakyat yang Fasa 2 dah cukup dua dos rentas negeri, kesian kami mak ayah dah lama tak tengok,” kata Anna Hasan.

Terdahulu, kerajaan bersetuju memberi kebanaran kepada kawasan Lembah Klang untuk beralih ke Fasa 2.

Kebenaran itu sekali gus meliputi kelonggaran pergerakan antara negeri Selangor, Wilayah Persekutuan Kuala Lumpur dan Putrajaya tanpa ada sekatan jalan raya.


Gaduh politik tak perlu berpanjangan, cukup raikan perbezaan

Oleh Balkish Awang

KUALA LUMPUR, 21 Rabiulakhir 1444H, Khamis – Lusa, rakyat Malaysia akan memilih, dan pastinya tempoh 48 jam yang berbaki ini dimanfaatkan sepenuhnya oleh calon dan parti bertanding untuk terus memikat pengundi.

Tidak seperti pilihan raya umum (PRU) sebelum ini, PRU ke-15 ini menyaksikan kehadiran begitu banyak parti, gabungan parti serta calon Bebas bertanding, bererti kira-kira 21.17 juta rakyat yang akan mengundi pada Sabtu ini mempunyai banyak pilihan.

Bagi pengikut setia parti, jawapan siapa yang akan dipangkah sudah ada. Bagi yang di atas pagar pula mungkin masih menelaah senarai calon di kawasan masing-masing.

Dihidangkan dengan begitu banyak pilihan, tidak boleh disangkal akan kewujudan perbezaan pendapat dan episod bermasam muka, sama ada sesama rakan, keluarga atau komuniti setempat, lantaran masing-masing pasti cuba mempertahankan ideologi politik atau calon pilihan mereka.

Mengakui akan kemungkinan itu, pemerhati politik bagaimanapun percaya masyarakat Malaysia sudah matang dan tidak akan terbawa-bawa dalam pertelagahan sehingga sanggup memutuskan hubungan persahabatan atau kekeluargaan.

RAIKAN PERBEZAAN

“Memang benar, pada satu ketika dahulu pertelagahan politik memecahbelahkan masyarakat. Keadaan ini berlaku di Kedah, Kelantan dan Terengganu. Malah, ada segelintir kes, kubur pun tidak mahu campur,” imbas  penganalisis politik Prof Dr Ahmad Atory Hussain kepada Bernama.

Tidak menolak mungkin masih ada kes terpencil, pemerhati veteran itu berpandangan umumnya pergaduhan sedemikian sudah tidak berlaku lagi sekarang kerana rakyat sudah matang.

“Dahulu rakyat memang cepat terpengaruh disebabkan hanya ada akhbar tertentu sahaja. Akan tetapi sekarang dengan pelbagai saluran mendapatkan maklumat, rakyat sudah dapat mengimbangi berita yang disebarkan. Jadi, masyarakat boleh membuat perbandingan mana yang betul dan salah,” katanya.

Namun, beliau mengakui kewujudan begitu banyak gabungan politik baharu bermakna jurang perbezaan politik juga semakin besar dalam masyarakat.

Biarpun begitu, rakyat katanya perlu bersifat lebih terbuka dan meraikan perbezaan pendapat serta pilihan masing-masing.

“Negara kita mengamalkan sistem demokrasi untuk rakyat memilih pemimpin yang seterusnya membentuk kerajaan. Malah, kerajaan juga membenarkan banyak parti politik untuk bertanding, dan di sini wujudnya pelbagai ruang dan pilihan untuk rakyat memilih.

“Raikanlah perbezaan, jangan memburuk-burukkan sesebuah parti jika ia (parti) bukan pilihan kita. Sekiranya hendak memaklumkan kepada ahli keluarga mengenai kekurangan atau kelebihan sesuatu parti, boleh, namun perlulah ada ilmu, fakta serta hujah-hujah yang akademik.

“Dalam keluarga, jangan sesekali menggunakan provokasi atau fitnah serta tuduhan melulu kepada parti yang bukan pilihan kita,” ujarnya.

Tambah beliau, ikatan kekeluargaan juga tidak harus menjadi rapuh hanya kerana perbezaan warna bendera parti yang dipilih.

BANYAK PILIHAN CETUS PERGADUHAN

Penganalisis politik, Prof Dr Azmi Hassan pula berpendapat kemunculan begitu banyak gabungan dan parti politik berpotensi meningkatkan pergaduhan dalam keluarga.

Lebih-lebih lagi mengambil kira kerancakan kempen menerusi media sosial yang bagaikan “kitab” pegangan golongan muda, walaupun ada yang tahu kebanyakan maklumat tersebut tidak lengkap termasuk tidak sahih.

Sehubungan itu kata beliau, sebaiknya elak bincang soal politik sesama ahli keluarga sekiranya diketahui ada yang mempunyai ideologi berbeza.

“Kehidupan kita kini dikuasai media sosial, dan terdapat hubungan keluarga yang terputus apabila membincangkan isu politik dalam kumpulan WhatsApp keluarga,  dan kerana itu, ia sewajarnya dielakkan,” katanya.

Pada masa sama, beliau berkata konflik politik semasa pilihan raya tidak hanya berlaku dalam keluarga dan masyarakat, tetapi juga antara pemimpin parti termasuk sesama pemimpin daripada sebuah parti.

Hal ini kata Azmi tidak sepatutnya berlaku kerana ia mampu menggugat keyakinan ahli parti dan pengundi.

“Jadi, gaduh politik  (dalam kalangan pemimpin dan parti) memang akan memberi kesan negatif kepada ahli parti dan penyokong yang berada di luar parti,” katanya.

Justeru katanya, walaupun tidak senada dalam aliran politik,  pergaduhan dalam keluarga dan masyarakat tidak perlu dipanjangkan kerana sifat politik tidak statik, tetapi sentiasa berubah dan progresif.

Malah katanya prinsip sama harus turut dipegang oleh calon dan pemimpin politik.

“Mereka yang tewas seharusnya melupakan perbezaan fahaman dan teruskan tanggungjawab masing-masing. Bagi kerajaan serta wakil rakyat yang berada dalam kerajaan, tugas mereka adalah menggubal dasar.

“Wakil rakyat yang menang tetapi berada dalam blok pembangkang pula, tugas mereka selepas itu ialah menjadi  ‘check and balance’  pada setiap dasar yang digubal kerajaan,” katanya.

Apapun pilihan yang dibuat Sabtu ini, kedua-dua pemerhati politik itu bersetuju tidak perlu berulang episod hitam yang mencemari landskap politik negara pada era 80-an. Lebih-lebih lagi November adalah Bulan Keluarga Malaysia yang sepatutnya diraikan dengan menyuburkan lagi ikatan kasih sayang. – Bernama


Bendera Malaysia dikibar terbalik di SJK dekat Kluang

KLUANG, 14 Zulhijjah 1441H, Selasa – Bendera Malaysia terbalik di sekolah jenis kebangsaan di Kluang sudah dibetulkan.

Ketua Polis Daerah Kluang, Asisten Komisioner Mohd Abduh Ismail berkata, pihaknya membuat siasatan sebaik sahaja dimaklumkan.

“Hasil siasatan di sekolah berkenaan, pagi tadi mendapati insiden berkenaan berikutan kerani tersilap menaikkan bendera dan ia tidak disedari.

“Namun ia sudah dibetulkan selain nasihat sudah diberikan supaya pihak sekolah lebih berhati-hati selepas ini, ” katanya ketika dihubungi Harian Metro, hari ini.

Gambar kejadian itu tular sejak malam tadi dan didakwa dikesan 4.30 petang semalam oleh orang awam yang melalui di hadapan sekolah berkenaan.

Aduan dan teguran dibuat menerusi akaun Facebook sekolah terbabit, namun sehingga 9 malam tadi bendera berkenaan tidak dibetulkan.

Sementara itu, Pemangku Pengarah Pendidikan Johor, Shaharuddin Saari berkata, Pejabat Pendidikan Daerah Kluang sudah diarahkan untuk membuat pemeriksaan di sekolah berkenaan.

“Sekolah berkenaan sudah membetulkan pemasangan bendera Malaysia dan turut dinasihatkan supaya lebih berwaspada kerana ia membabitkan sentimen awam, ” katanya.

Sebuah lagi insiden pemasangan bendera terbalik dikesan di taman perumahan, di Kluang, tular sejak pagi tadi.

Abduh ketika dihubungi pula berkata, polis sedang menyiasat kes berkenaan.

Netizen di media sosial juga mempersoalkan mengapa insiden bendera terbalik kerap berlaku ketika bulan kemerdekaan negara bakal berlangsung.


Hujan berterusan diramal di Pantai Timur, Johor hingga Isnin

KUALA LUMPUR, 5 Rejab 1444H, Jumaat – Hujan berterusan dijangka melanda Kelantan, Terengganu, Pahang dan Johor bermula hari ini sehingga Isnin depan.

Jabatan Meteorologi Malaysia (MetMalaysia) menerusi amaran yang dikeluarkan pada 9 pagi ini memaklumkan hujan lebat berterusan tahap buruk dijangka melanda Tumpat, Pasir Mas, Kota Bharu, Tanah Merah, Bachok, Machang dan Pasir Puteh di Kelantan serta seluruh kawasan di Terengganu.

Sementara itu, hujan berterusan tahap waspada dijangka berlaku di Kelantan melibatkan Jeli, Kuala Krai dan Gua Musang; Pahang (Jerantut, Maran, Kuantan, Pekan dan Rompin) dan Johor (Segamat, Kluang, Mersing, Kulai, Kota Tinggi dan Johor Bahru).

Berikutan itu, Agensi Pengurusan Bencana Negara (NADMA) mengarahkan Jawatankuasa Pengurusan Bencana (JPB) Peringkat (JPB) Negeri/Daerah diaktifkan serta tahap kesiapsiagaan ditingkatkan bagi menghadapi bencana yang bakal berlaku terutama di kawasan berisiko tinggi.

JPB Peringkat Negeri/Daerah juga diminta memastikan setiap pusat pemindahan sementara (PPS) dilengkapi dengan keperluan asas dan Pos Kawalan Tempat Kejadian (PKTK) mempunyai aset pengoperasian mencukupi serta berada di dalam keadaan yang baik dan bersedia untuk digunakan.


Yuran asrama semester kedua dikurangkan sehingga 15 peratus

KUALA LUMPUR, 23 Zulkaedah 1441H, Rabu – Yuran asrama dan yuran perkhidmatan di universiti awam bagi semester kedua sesi akademik 2019/2020 dikurangkan sehingga 15 peratus, kata Menteri Pengajian Tinggi, Datuk Dr Noraini Ahmad.

Katanya, langkah itu melibatkan peruntukan berjumlah RM72 juta dengan RM20 juta telah dipersetujui secara bersama Kementerian Kewangan dan baki adalah menerusi peruntukan dalaman universiti.

“Seramai 523,318 penuntut universiti awam di seluruh negara dijangka mendapat manfaat daripada keputusan ini,” katanya ketika sesi soal jawab lisan persidangan Dewan Rakyat, hari ini.

Noraini berkata demikian semasa menjawab soalan tambahan Datuk Seri Shamsul Iskandar Mohd Akin (PH-Hang Tuah Jaya) yang ingin tahu sama ada kerajaan bercadang mengembalikan semula sebahagian daripada yuran yang telah dibayar penuntut memandangkan mereka tidak masuk ke kampus sejak Mac lalu akibat COVID-19.

Noraini juga berkata pengurangan yuran terbabit dibuat selepas mengambil kira keluhan pelajar dan ibu bapa yang menghadapi bebanan kewangan susulan penularan COVID-19. – Bernama


PBB dakwa ISIS bakal kembali ‘hidup’ di Afghanistan

KABUL, 13 Rabiulakhir 1443H, Khamis – Wakil Pertubuhan Bangsa-Bangsa Bersatu (PBB) mendakwa, kumpulan pengganas ISIS kini memenuhi ‘semua wilayah’ di Afghanistan.

Wakil Khas PBB, Deborah Lyons memberitahu majlis keselamatan bahawa Taliban telah bertindak balas dengan menahan dan membunuh anggota kumpulan ISIS-Khorasan (ISIS-K).

Sejak Taliban mengambil alih tampuk pemerintahan pada 15 Ogos lalu, ISIS meningkatkan serangan di negara ini dengan menyasarkan anggota Taliban dan rakyat dengan melakukan beberapa serangan bom.

Taliban sebelum ini cuba berlembut dengan kumpulan berkenaan dan mendakwa serangan yang dilakukan ISIS bukan perbuatan yang membawa kemudaratan serta mampu dikawal.

Bagaimanapun, kumpulan berkenaan menolak kerjasama dengan Amerika Syarikat (AS) yang mahu membendung ekstremis di Afghanistan.

AS mendakwa kumpulan pengganas berkenaan mampu membentuk semula pergerakan mereka dengan mudah di bawah pentadbiran Taliban, dan menyatakan kebimbangan negara itu menjadi kawasan pengganas dan lokasi serangan di peringkat global.

September lalu, Pengerusi Ketua Staf Bersama AS, Jeneral Mark Milley berkata, tidak mustahil kumpulan pengganas ISIS dan al-Qaeda membentuk semula pergerakan mereka di bawah pentadbiran Taliban dalam tempoh 36 bulan akan datang. – Agensi


Cabutan judi: Ahli Parlimen muslim tak setuju dicadang keluar tuntutan

SAYA perhati sahaja gelagat politikus-politikus kita terutamanya Ahli-Ahli Parlimen dalam isu cabutan undi judi khas yang dikatakan sudah naik kepada 22 cabutan setahun, kononnya boleh meningkatkan ekonomi negara.

Selama ini, politikus-politikus kita selalu memandang enteng dan mempersenda rakyat marhaen terutamanya NGO-NGO yang bersuara terhadap perkara yang salah. Selalu diperli kami tidak ada kuasa, maka melalaklah seorang diri.

Ok, mari kita tengok apa ‘orang-orang yang ada kuasa’ ini buat dengan kuasanya dalam isu ini.

1. Yang melaksanakannya.

Yang meluluskan perkara ini kononnya boleh meningkatkan ekonomi negara memang sangat melucukan. Malah, dengan apa jua sebab sekalipun memang tidak munasabah. Judi bukan sahaja haram dalam Islam, malah ianya merosakkan diri, keluarga dan masyarakat. Apakah kerajaan mahu rakyat lebih rosak dengan judi, lebih-lebih lagi masing-masing stres dengan tekanan hidup kerana krisis ekonomi?

2. Ahli-Ahli Parlimen kerajaan.

Sebelum ini kita lihat, bukan main lagi garang sebahagian besar dari mereka ugut tarik sokongan setiap kali kemahuan mereka tidak dipenuhi. Siap ada yang letak jawatan menteri, jawatan-jawatan GLC dan sebagainya sehingga akhirnya kerajaan terpaksa ditukar. Dan kebanyakan kemahuan mereka itu dipenuhi semula. Malah, dulu ada slogan ‘yang minoriti kawal majoriti’ dengan hujah sokongan kerusi Parlimen.

Kenapa tidak boleh buat untuk isu ini (atau mana-mana isu lain yang berkait dengan Islam)?

3. Ahli-Ahli Parlimen pembangkang.

Ahli-Ahli Parlimen pembangkang pun sedap juga, perli-merli tetapi hakikatnya mereka ini ada kuasa juga untuk buat perubahan kerana jawatan pembangkang bukan wujud untuk sia-sia. Ingatkah kita pada MoU pembangkang-kerajaan baru-baru ini, di mana Ahli-Ahli Parlimen pembangkang bersetuju untuk tidak menarik sokongan atau tiada undi tidak percaya? Ini bermakna mereka ada kuasa untuk tarik sokongan dan jatuhkan kerajaan.

Cuba kalau Ahli-Ahli Parlimen pembangkang muslim ugut nak buat undi tak percaya, saya rasa kerajaan pun boleh U-Turn. Berani tak berani sahajalah.

Saya cadang, Ahli-Ahli Parlimen muslim (kerajaan dan pembangkang) yang tidak bersetuju dengan cabutan judi ini duduk berbincang bersama dan keluarkan tuntutan mereka, gunakanlah ‘ugutan-ugutan’ tersebut. Takkan hanya mampu main retorik sahaja, padahal kuasa menuntut ada pada tangan?

Aminuddin Yahaya
Pengerusi PEMBELA
25 September 2021


COVID-19: Hanya 152 kes kategori 3 hingga 5

KUALA LUMPUR, 22 Syaaban 1443H, Jumaat – Sebanyak 152 kes atau 0.63 peratus daripada 24,316 kes baharu COVID-19 dilaporkan semalam melibatkan kategori tiga hingga lima, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, baki 24,164 kes atau 99.37 peratus pula terdiri daripada kategori satu dan dua, sekali gus menjadikan kumulatif kes COVID-19 dalam negara berjumlah 4,079,242 manakala 25,512 kes sembuh direkodkan semalam, menjadikan kumulatif kes sembuh sebanyak 3,796,975.

“Daripada 152 kes kategori tiga hingga lima, 43 kes melibatkan individu tidak divaksinasi atau belum lengkap vaksinasi, 61 kes telah menerima dua dos vaksin COVID-19 tetapi belum menerima dos penggalak dan 48 kes telah menerima dos penggalak,” katanya dalam kenyataan mengenai situasi semasa COVID-19 negara, hari ini.

Dr Noor Hisham berkata, sebanyak 1,264 kes COVID-19 dimasukkan ke hospital pula melibatkan 487 kes atau 38.5 peratus dalam kategori tiga, empat dan lima manakala 777 kes atau 61.5 peratus adalah kategori satu dan dua.

Beliau berkata, sebanyak 321 kes memerlukan rawatan di Unit Rawatan Rapi (ICU) dan 194 kes memerlukan alat bantuan pernafasan.

Sementara itu, Putrajaya mencatatkan 100 peratus pengisian katil kes kritikal (ICU) dengan lima negeri lagi merekodkan peratusan pengisian lebih 50 peratus iaitu Perlis (55 peratus), Selangor (59 peratus), Kuala Lumpur (67 peratus), Johor (53 peratus) manakala Kelantan 52 peratus.

Dr Noor Hisham berkata, nilai kadar kebolehjangkitan (Rt) COVID-19 negara kini ialah 0.91 dan negeri yang mencatat Rt tertinggi ialah Selangor dengan 1.06 manakala negeri lain merekodkan nilai Rt di bawah 1.0.-  Bernama


Kerajaan meterai satu lagi perjanjian dengan pembekal vaksin dari UK

KUALA LUMPUR, 4 Jamadilawal 1442H, Sabtu – Kerajaan akan memeterai satu lagi perjanjian bersama pihak pembekal vaksin COVID-19 iaitu dari United Kingdom (UK), AstraZeneca-Oxford.

Menteri Kesihatan, Datuk Seri Dr Adham Baba berkata, perjanjian yang akan dimeterai pada Isnin ini dijangka boleh memenuhi keperluan imunisasi untuk 20 peratus rakyat Malaysia.

Justeru, katanya, perjanjian itu menyaksikan negara kini mempunyai 50 peratus keperluan vaksin, termasuk dengan Pfizer dan COVAX.

“Sebelum ini, kita telah menandatangani perjanjian bersama syarikat farmaseutikal, Pfizer untuk keperluan 20 peratus manakala COVAX pula untuk 10 peratus. Ditambah dengan AstraZeneca-Oxford menjadikan jumlah keseluruhan 50 peratus ketika ini.

“Oleh demikian, kita memerlukan lagi 20 peratus untuk memenuhi keperluan 70 peratus vaksin rakyat Malaysia,” katanya.

Dr Adham sepeti dilapor Utusan berkata, kementerian sedang meneliti untuk menarik lagi pengeluar vaksin bagi mencukupi keperluan ini.

Beliau berkata, bekalan vaksin dijangka tiba di negara pada suku pertama 2021 dan petugas barisan hadapan bakal menjadi pihak pertama divaksin.

Sebelum ini, kerajaan menandatangani perjanjian pembelian awal vaksin dengan syarikat farmaseutikal, Pfizer bagi membolehkan negara mendapatkan 12.8 juta dos bekalan vaksin COVID-19.

Pada 22 November lalu, Malaysia juga telah menandatangani perjanjian dengan fasiliti COVAX untuk mendapatkan vaksin COVID-19 bagi menampung keperluan imunisasi 10 peratus rakyat Malaysia.


Politik wang dorong rakyat undi calon kerana termakan budi

Oleh Siti Hafidah Abd Ghaffar

BANGI, 18 Rabiulakhir 1444H, Ahad – Budaya politik wang di negara ini bukan perkara baharu sebaliknya sudah sekian lama berlaku.

Bagaimanapun, apa yang membezakan budaya tidak sihat itu dahulu dan sekarang adalah jumlah wang, bentuk pemberian serta pihak yang terlibat.

Presiden Pertubuhan Gerakan Qiam (QIAM), Datuk Sirajuddin Salleh berkata, soal wang ini sememangnya perkara biasa kerana tidak dapat dinafikan semua orang memerlukan wang walaupun ada pepatah mengatakan, wang bukan segala-galanya, namun semuanya memerlukan wang.

Bagi tujuan politik, beliau berkata, wang akan digunakan untuk mendapatkan pengaruh tetapi ia akan menimbulkan masalah.

“Sebab kita perhatikan dalam banyak keadaan, wang diberi begitu sahaja untuk mendapatkan sokongan.

“Sehinggakan apa yang berlaku, apabila tempoh mengundi tiba misalnya, pemilihan dibuat oleh orang ramai bukanlah kerana ketokohan pemimpin politik itu tetapi kerana termakan budi dengan wang diberikan,” katanya ketika dihubungi Ismaweb.net.

Mengulas lanjut, Sirajuddin berkata, masalah itu memungkinkan rakyat mendapat pemimpin yang tidak mampu berkhidmat dengan baik berbanding calon-calon yang lain.

Susulan itu, beliau menggesa supaya corak politik negara ini diubah dan tidak bergantung kepada wang semata-mata.

Sirajuddin tidak menolak kemungkinan berlakunya rasuah jika ia dibiarkan berterusan.

“Tidak akan terhenti di situ kemungkinan juga meruntuhkan pentadbiran negara. Lihatlah apa yang berlaku kepada negara kita puncanya daripada politik wang sehinggakan dalam satu tempoh pilihan raya, tiga perdana menteri kita ada dan tiga kerajaan tukar.

“Jika tidak sebab wang dan kes 1MDB yang terkait serta salah guna kuasa perkara ini tidak berlaku,” katanya.

Beliau juga meminta kerajaan dan Suruhanjaya Pilihan Raya (SPR) mengetatkan undang-undang sedia ada dan mewujudkan peraturan baharu yang menyekat perbelanjaan besar bahan kempen seperti sepanduk dan bendera.

“Setelah terpilih dan membentuk kerajaan, mulalah cari helah untuk mendapatkan wang. Di sinilah penyalahgunaan kuasa dan rasuah bermula. Lama-lama membesar,” katanya.


Hadir sidang Dewan Rakyat: Najib fail permohonan cabar keputusan

KUALA LUMPUR, 8 Rabiulawal 1444H, Rabu – Datuk Seri Najib Tun Razak memfailkan tindakan undang-undang bagi mencabar keputusan Jabatan Penjara yang menolak permintaannya untuk menghadiri persidangan Dewan Rakyat.

Bekas perdana menteri itu memfailkan permohonan mendapatkan kebenaran untuk semakan kehakiman melalui Tetuan Shafee & Co hari ini di Mahkamah Tinggi di sini hari ini.

Najib, 69, menamakan kerajaan, Menteri Dalam Negeri dan Komisioner Jeneral Penjara sebagai responden.

Dalam permohonannya, Ahli Parlimen Pekan itu memohon perintah untuk membatalkan keputusan responden ketiga (Komisioner Jeneral Penjara) yang tidak membenarkannya mengakses kepada pegawai/pembantunya bagi tujuan kerja-kerja parlimen, perundangan dan pengundi kawasannya.

Najib juga memohon perintah untuk mengetepikan keputusan responden ketiga itu yang tidak membenarkannya menghadiri Parlimen pada tarikh persidangan yang dijadualkan.

Beliau memohon pengisytiharan bahawa beliau berhak mendapat akses kepada pegawai/pembantunya bagi tujuan kerja parlimen, perundangan dan pengundi kawasannya serta memohon perintah mandamus kepada responden supaya mengambil segala langkah yang perlu bagi membolehkannya mendapat akses yang munasabah kepada pegawainya/pembantu bagi tujuan tersebut.

Dalam afidavit sokongannya, Najib berkata keputusan responden pertama dan ketiga yang menolak permohonannya atas alasan keselamatan telah disampaikan kepadanya melalui Pejabat Penjara Kajang pada 28 Sept dan beliau telah merayu terhadap keputusan itu kepada responden kedua pada 30 Sept.

Memandangkan hari pertama persidangan Parlimen dijadual pada 3 Okt, Najib berkata beliau memohon supaya keputusan dibuat segera agar permohonan itu menjadi tidak bermakna atau bersifat akademik.

Bagaimanapun, beliau berkata tiada sebarang maklum balas daripada responden kedua dan mengambil kira keperluan masa, beliau memfailkan tindakan undang-undang tersebut.

Najib juga menyatakan bahawa keengganan responden pertama dan ketiga untuk membenarkannya mengakses kepada pegawai dan pembantunya bagi tujuan perkara berkaitan parlimen serta pengundinya dan tindakan tidak diambil oleh responden kedua adalah tindakan tidak munasabah atau tidak rasional.

Najib berkata menurut Perkara 59 Perlembagaan Persekutuan, beliau mempunyai kewajipan perlembagaan untuk melaksanakan tugasnya dengan berkesan dan sebagai Ahli Parlimen dalam mewakili pengundi Pekan.

“Penafian hak itu oleh responden kerana menolak keupayaan saya untuk mentadbir kawasan pilihan raya saya adalah sebenarnya penafian terhadap kesejahteraan kawasan Parlimen Pekan,” katanya dalam afidavit itu.

Permohonan itu telah ditetapkan untuk pengurusan kes di hadapan hakim Mahkamah Tinggi Datuk Ahmad Kamal Md Shahid pada 12 Okt.

Peguam Muhammad Farhan Muhammad Shafee mengesahkan permohonan itu difailkan hari ini pada 1 tengah hari. – Bernama


Sistem politik negara rosak? Wakil rakyat sokong penceroboh?

BANGI, 10 Jamadilawal 1442H, Jumaat – Sistem politik negara telah rosak berikutan pemimpin tidak lagi berpihak kepada kebenaran, sebaliknya hanya menuruti nafsu manusia semata-mata, kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya.

Beliau membangkitkan perkara itu apabila Ahli Dewan Undangan Negeri (ADUN) Tras, Chow Yu Hui menyifatkan keputusan Mahkamah Tinggi Kuantan yang menolak semakan kehakiman difailkan 204 pekebun durian Raub, Pahang sebagai mengecewakan.

“Hak masuk (ke tanah kebun) tidak diberikan, kami semua rasa hampa,” kata Yu Hui.

Namun, ADUN DAP itu berkata, usaha mereka untuk tidak akan terhenti hari ini, bahkan pihaknya akan membuat rayuan.

Aminuddin menegaskan bahawa seorang wakil rakyat tidak seharusnya berpihak kepada mereka yang melanggar undang-undang, apatah lagi dilakukan secara terang-terangan.

Kata beliau, hal ini kerana wakil rakyat adalah pembuat dasar dan penggubal undang-undang di negara ini.

Katanya, jika wakil rakyat itu sendiri membela pihak yang melanggar undang-undang, menceroboh hak milik kerajaan serta menjarah hasil hingga mengakibatkan rakyat tidak dapat menikmati hasil cukai selayaknya, maka perkara itu adalah suatu kebobrokan integriti dan moral.

“Beliau adalah salah seorang ADUN di dalam Parlimen Raub, di mana pengundi peribumi hanyalah 25 peratus.

“Boleh jadi keberanian beliau membela penceroboh-penceroboh tersebut adalah kerana beliau tidak akan tergugat pun jika membela pesalah.

“Malah, ianya mungkin atau pasti akan menaikkan lagi populariti beliau sekali gus menguatkan kedudukan politiknya,” katanya dalam satu kenyataan, hari ini.

Bagaimanapun, Aminuddin menegaskan, pihaknya tidak gentar akan perkara itu kerana percaya jawatan disandang wakil rakyat hanya sementara dan tidak terlalu kebal.

Tambahnya, jawatan berkenaan boleh dijatuhkan pada bila-bila masa dan tidak semestinya melalui pilihan raya.

“Allah itu maha berkuasa dan saya yakin akan kekuasaan-Nya itu, kita akan terus berjuang dengan pelbagai strategi agar tanah-tanah yang diceroboh dapat dikembalikan.

“Bukan itu sahaja, mereka yang bersalah akan dihadapkan ke muka pengadilan dan dihukum.

“Kita hapuskan segala budaya-budaya kartel dan rasuah yang membarah dari sekecil-kecil pegawai penguat kuasa, sehebat-hebat politikus dan sebesar-besar taikun gergasi,” tegasnya.


Serangan penyeludup: PDRM atur gerak aset, anggota ke sempadan

KUALA LUMPUR, 10 Rabiualkhir 1442H, Khamis –  Kenderaan perisai tambahan dan anggota daripada Jabatan Siasatan Jenayah (JSJ) dan Jabatan Siasatan Jenayah Narkotik (JSJN) Bukit Aman akan digerakkan mulai hari ini ke sempadan Malaysia-Thailand bagi mengukuh kawalan sempadan negara, kata Ketua Polis Negara Tan Sri Abdul Hamid Bador.

Ini berikutan insiden kedua serangan penyeludup terhadap anggota Pasukan Gerakan Am (PGA) yang bertugas di sempadan negara pada petang Rabu, selepas serangan pertama sehari sebelum itu menyebabkan seorang anggota PGA terkorban dan seorang lagi cedera parah.

Beliau berkata pasukan operasi daripada JSJ dan JSJN serta Unit Komando 69 digerakkan ke kawasan sempadan bagi melumpuhkan pergerakan kumpulan penyeludup.

“Tindakan pantas Polis Diraja Malaysia telah berjaya menumpaskan aktiviti pengedaran dan penyeludupan dadah dengan polis Kedah merampas lebih 100 kilogram heroin dianggarkan bernilai RM10 juta pada petang semalam,” katanya kepada Bernama.

Abdul Hamid turut menyatakan rasa bangganya terhadap anggota PGA yang terus bersemangat dalam melaksanakan tugas walaupun berhadapan dengan serangan penyeludup.

“Serangan itu tidak melunturkan semangat pegawai dan anggota PGA yang bertugas di kawasan sempadan,” katanya.

Media semalam, melaporkan seorang anggota PGA cedera ringan selepas terkena tembakan ketika menjalankan rondaan bersama seorang anggota lain di sempadan Malaysia-Thailand dekat Bukit Kayu Hitam, Kedah dalam kejadian pada kira-kira 6.15 petang itu.

Ekoran itu, Pengarah Jabatan Keselamatan Dalam Negeri dan Ketenteraman Awam Bukit Aman Datuk Seri Abd Rahim Jaafar berkata PGA yang ditugaskan mengawal sempadan Malaysia -Thailand akan menukar strategi dan sistem rondaan di kawasan terbabit untuk mengekang sebarang kegiatan penyeludupan.

Perubahan strategi itu perlu kerana sejak kebelakangan ini, sering berlaku kejadian tembakan sehingga mencederakan anggota pasukan berkenaan.

Selain itu, semalam, Menteri Kanan (Kluster Keselamatan) Datuk Seri Ismail Sabri Yaakob berkata Pasukan Petugas Kebangsaan (NTF) yang melaksanakan Op Benteng mempertimbangkan untuk menambah bilangan anggota di kawasan sempadan Malaysia-Thailand dengan melibatkan pelbagai agensi.

Senada dengan perkara itu, Panglima Angkatan Tentera Malaysia (ATM) Jen Tan Sri Affendi Buang berkata, ATM sentiasa berusaha memperkasa dan memperkemaskan kawalan keselamatan persempadanan melalui kekerapan rondaan selain penggunaan aset seperti dron bagi mengesan sebarang pergerakan di sempadan negara.

Dalam kejadian pertama pada 3.10 pagi Selasa, anggota PGA Sarjan Baharuddin Ramli, 54, maut, manakala Sarjan Norihan a/l Tari, 39, parah dalam kejadian berbalas tembakan dengan penyeludup di Pos TS9 berdekatan Padang Besar, Perlis.  – Bernama


WIBAWA turun padang agih 3,000 pelitup muka sekitar ibu negara

BANGI, 26 Rabiulakhir 1442H, Sabtu – Kelab Mahasiswa BERJASA (WIBAWA) mengagihkan sebanyak 3,000 pelitup muka kepada orang awam di sekitar ibu negara, hari ini.

Pengagihan itu adalah antara inisiatif WIBAWA bersama Pertubuhan Amal Kebajikan Ukhwah Anak Malaysia (PAKUAM) bagi memastikan masyarakat cakna dengan pematuhan prosedur operasi standard (SOP).

Pengarah program, Ahmad Muntasir berkata, ia juga adalah inisiatif mahasiswa kepada masyarakat dalam suasana negara yang masih belum pulih dengan gelombang ketiga COVID-19.

“Kita menyasarkan edaran ini kepada setiap warga kota di sini untuk memastikan mereka mematuhi SOP Kementerian Kesihatan (KKM) dengan sentiasa memakai pelitup muka.

“Usaha ini adalah sebagai satu tanda komitmen mahasiswa dan NGO tempatan membantu kerajaan untuk memberikan kesedaran kepada rakyat Malaysia,” katanya.

Beliau berkata, usaha seumpama itu akan diteruskan lagi dari semasa ke semasa dengan lebih ramai penglibatan daripada kalangan mahasiswa.


Tentera pengganas Israel serbu Nablus, serang rakyat Palestin

TEBING BARAT, 28 Syawal 1444H, Jumaat – Sekurang-kurangnya 38 rakyat Palestin cedera selepas tentera haram Israel melepaskan gas pemedih mata ketika operasi terbarunya di bandar Nablus, Tebing Barat yang diduduki.

Saksi memberitahu, sebilangan besar tentera Israel menyerbu beberapa daerah Nablus dan menceroboh serta menggeledah rumah penduduk Palestin, awal pagi ini.

Situasi itu menyebabkan ketegangan tercetus antara puluhan pemuda Palestin dengan tentera Israel, sehingga rejim melepaskan tembakan dan gas pemedih mata.

Sementara, rakyat Palestin bertindak balas membaling batu dan botol kaca serta menutup jalan bagi menghalang kenderaan perisai Israel memasuki bandar.

Persatuan Bulan Sabit Merah Palestin melaporkan, pasukannya membantu merawat 38 mangsa cedera di tengah-tengah konfrontasi antara rakyat Palestin dan tentera Israel di Nablus.

Daripada jumlah itu, seorang dilaporkan kritikal akibat ditembak di belakang, manakala tujuh yang lain terkena peluru getah dan 80 mengalami sesak nafas kerana terhidu gas pemedih mata.

Tentera Israel juga menutup laluan utama dalam bandar bagi melindungi sekumpulan peneroka haram yang pergi ke tapak Makam Joseph di kawasan sekitar Nablus .

Insiden itu berlaku hanya beberapa hari selepas Kementerian Kesihatan Palestin mendedahkan dalam kenyataan akhbar pada Isnin bahawa jumlah rakyat Palestin yang dibunuh oleh tentera Israel sejak awal 2023 mencecah 151.- Agensi


Dakwaan diskriminasi kilang arak tak berasas!

BANGI, 22 Syawal 1442H, Khamis – Semua pihak perlu mendukung arahan penutupan kilang minuman keras di seluruh negara dan bukannya mempertikaikan keputusan kerajaan.

Menegaskan perkara itu, Ketua Penerangan BERJASA Malaysia, Hazwan Mohamad berkata, pihak kerajaan juga didesak untuk tidak tunduk kepada tekanan daripada mana-mana pihak serta perlu mempertahankan keputusan yang telah dibuat.

Beliau mengecam kenyataan Dewan Perdagangan dan Industri Antarabangsa Malaysia (MICCI) bahawa tidak sepatutnya wujud diskriminasi oleh pihak berwajib ketika memutuskan sektor mana yang perlu dibenar beroperasi sepanjang penutupan penuh.

Hazwan menyifatkan kenyataan sedemikian sebagai tidak berasas sama sekali kerana industri arak tidak dikategorikan sebagai ‘essential sector’ dan amat tidak munasabah sekiranya dikategorikan sebagai perlu.

“BERJASA ingin mengingatkan bahawa industri arak telah membawa banyak keburukan. Ribuan nahas telah direkodkan dengan menatijahkan ribuan kematian.

“Lebih menyedihkan saban tahun kita dihidangkan dengan kes kematian mangsa yang tidak bersalah akibat daripada perbuatan pemandu mabuk,” katanya dalam satu kenyataan semalam.

Mengulas lanjut, Hazwan berkata, arak secara saintifiknya telah dibuktikan membawa banyak kemudaratan terhadap sistem kesihatan badan manusia.

“Disebabkan itu tidak peliklah hampir semua agama mengharamkan arak kepada setiap penganutnya,” katanya.

Terdahulu, Majlis Keselamatan Negara (MKN) memutuskan semua kilang minuman keras di seluruh negara diarah tutup serta-merta sepanjang tempoh sekatan pergerakan penuh fasa pertama.

Menteri Kanan (Keselamatan), Datuk Seri Ismail Sabri Yaakob berkata, walaupun kebenaran beroperasi diberikan kepada kilang-kilang yang berasaskan makanan dan minuman, namun ia hanyalah untuk keperluan asas.

Oleh itu katanya, kilang minuman keras tidak termasuk dalam kategori keperluan asas.

Bagaimanapun semalam, Pengarah eksekutif MICCI, Shaun Cheah berkata, tidak sepatutnya wujud ‘diskriminasi dari segi definisi mahupun sentimen’ meskipun dewan itu membenarkan pengambilan minuman beralkohol dan gula tinggi secara bertanggungjawab.


Bajet 2022: Kedah, Perak hargai peruntukan diumumkan

KUALA LUMPUR, 23 Rabiulawal 1443H, Sabtu – Kedah dan Perak menghargai peruntukan yang diumumkan Menteri Kewangan Tengku Datuk Seri Zafrul Tengku Abdul Aziz semasa membentangkan Bajet 2022 di Dewan Rakyat.

Menteri Besar Kedah Muhammad Sanusi Md Nor berkata pihaknya mengalu-alukan pengumuman kerajaan dalam Bajet 2022, walaupun jumlah peruntukan melibatkan negeri itu jauh kurang daripada yang dimohon.

Justeru, beliau berharap dapat terus berbincang dengan Kerajaan Persekutuan dari semasa ke semasa agar peruntukan khas yang lebih tinggi dapat diberikan kepada negeri itu.

“Saya yakin pintu rundingan akan terus dibuka berkaitan keperluan Negeri Kedah untuk peruntukan khas yang lebih tinggi. Ini bukan semata-mata kerana Kedah sebuah negeri miskin tetapi bersabit dengan ‘pengorbanan’ yang terpaksa dilakukan demi kepentingan negara,” katanya dalam satu kenyataan.

Selain itu menurutnya, Kedah juga terpaksa mengekalkan kawasan hutan simpan seluas 341,000 hektar yang sebahagian besarnya merupakan kawasan tadahan sumber air di Hulu Muda yang bukan sahaja untuk kegunaan rakyat Kedah tetapi juga Pulau Pinang.

“Atas pengorbanan itu, saya berharap untuk dapat terus berunding dengan Kerajaan Persekutuan dari masa ke masa walaupun tidak dinyatakan dalam belanjawan kali ini,” katanya.

Selain itu, Muhammad Sanusi turut mengalu-alukan keprihatinan Kerajaan Persekutuan memberikan peruntukan khas RM20 juta khusus untuk negeri kurang maju, termasuk Kedah selain peruntukan projek mencegah hakisan di Pantai Merdeka di Daerah Kuala Muda dan projek eksplorasi pelancongan sejarah di Kompleks Arkeologi Sungai Batu.

“Perhatian yang diberikan oleh Kerajaan Persekutuan khususnya Kementerian Pelancongan, Seni dan Budaya terhadap aset warisan sejarah yang begitu bernilai di Sungai Batu, saya yakin akan menjadi tarikan baharu peminat dan komuniti penyelidik dari seluruh dunia,” katanya.

Pengerusi Jawatankuasa Perumahan, Kerajaan Tempatan dan Pelancongan Perak Datuk Nolee Ashilin Mohamed Radzi berkata Perak yang berpotensi sebagai destinasi pilihan domestik memerlukan bantuan infrastruktur di kawasan ekopelancongan yang akan membangunkan ekonomi masyarakat setempat.

“Ia (penggunaan peruntukan) termasuklah seperti pembangunan Ban Pecah di Kerian, 7 Lata Selama, Jeti Kelip-Kelip di Kampung Dew, Taiping dan Pulau Bebas Cukai di Pangkor di samping pemerkasaan Geopark Lembah Kinta serta yang bakal diadakan di Lenggong,” katanya ketika dihubungi Bernama.

Menerusi pembentangan Bajet 2022 hari ini, Tengku Zafrul mengumumkan peruntukan khusus berjumlah RM260 juta iaitu RM20 juta bagi setiap negeri dalam memfokuskan kepada projek berkenaan jaminan makanan, pelancongan serta pemeliharaan dan pemuliharaan alam sekitar. – Bernama


Aidilfitri: Perlis benarkan jemaah solat bersalaman

KANGAR, 27 Ramadan 1443H, Jumaat – Majlis Agama Islam dan Adat Istiadat Melayu Perlis (MAIPs) membenarkan jemaah solat, termasuk solat sunat Aidilfitri nanti, untuk bersalaman.

Raja Muda Perlis Tuanku Syed Faizuddin Putra Jamalullail bertitah perbuatan bersalaman dalam kalangan jemaah solat itu dibenarkan mulai 1 Mei depan.

“Para Jemaah hendaklah sentiasa mencuci atau membersihkan tangan dan mematuhi Prosedur Operasi Standard (SOP) baharu yang diumumkan oleh kerajaan,” titah baginda dalam kenyataan yang dikeluarkan oleh MAIPs hari ini.

Baginda yang juga Yang Dipertua MAIPs bertitah selain itu semua aktiviti pengimarahan seperti kuliah, ceramah termasuk jamuan makan juga dibenarkan, malah aktiviti sosial lain seperti majlis perkahwinan, jamuan, gotong royong, majlis berbuka puasa, iktikaf dan sebagainya turut dibenarkan, selagi ia mematuhi SOP.

Tuanku Syed Faizuddin bertitah solat sunat Aidilfitri di negeri ini digalakkan untuk dibuat ditanah lapang pada pukul 8 pagi seperti yang dilaksana sebelum ini, dan pemilihan tapak tanah lapang adalah tertakluk kepada ketetapan oleh Jawatankuasa Kariah Masjid masing-masing.

“Pelaksanaan Solat Aidilfitri di mana-mana surau dan dewan tanpa kelulusan pihak berkuasa masih tidak dibenarkan,” titah baginda. – Bernama